DA Den Europæiske Unions Tidende L 153/1

KOMMISSIONENS AFGØRELSE (EU) 2018/859

af 4. oktober 2017

om statsstøtte SA.38944 (2014/C) (ex 2014/NN) fra Luxembourg til Amazon

(meddelt under nummer C(2017) 6740)

(Kun den franske udgave er autentisk)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,

under henvisning til aftale om Det Europæiske Økonomiske Samarbejdsområde, særlig artikel 62, stk. 1, litra a),

efter i overensstemmelse med ovennævnte (1) bestemmelser at have opfordret interesserede parter til at fremsætte deres bemærkninger, under hensyntagen til deres bemærkninger, og

ud fra følgende betragtninger:

1. SAGSFORLØB

(1) Ved brev af 24. juni 2014 fremsendte Kommissionen en anmodning om oplysninger til Luxembourg vedrørende gældende skattepraksis med hensyn til Amazon. I samme brev anmodede Kommissionen Luxembourg om at bekræfte, at Amazon er skattepligtig i Luxembourg og specificere, i hvilket omfang Amazon-koncernen nyder godt af skattelempelser ifølge den gældende lov om immateriel ejendomsret. Endvidere anmodede Kommissionen om alle stadigt gældende skatteaftaler vedrørende Amazon-koncernen. Den 18. juli 2014 anmodede Luxembourg i en e-mail om en forlængelse af fristen for besvarelse af Kommissionens skrivelse af 24. juni 2014, hvilket blev bevilget (2).

(2) Den 4. august 2014 fremsendte Luxembourg sit svar på Kommissionens anmodning af 24. juni 2014, bl.a. vedlagt et brev af 6. november 2003 stilet til Amazon.com, Inc. (»den anfægtede skatteaftale«) fra Administration des contributions directes (»Luxembourgs skattemyndigheder«), et brev fra Amazon.com, Inc. dateret den 31. oktober 2003 samt et brev udfærdiget af (Konsulent 1) (*1) til Luxembourgs skattemyndigheder, hvori der fremsættes en anmodning om en aftale (i det følgende under ét benævnt »den anfægtede skatteaftale«) og årsregnskaberne for Amazon EU Société à responsabilité limitée (»LuxOpCo«) (3), Amazon Europe Holding Technologies SCS (»LuxSCS«) (4), Amazon Services Europe Société à responsabilité limitée (»ASE«), Amazon Media EU Société à responsabilité limitée (»AMEU«) samt andre af Amazon-koncernens selskaber.

(3) Den 7. oktober 2014 vedtog Kommissionen en beslutning om at indlede den formelle undersøgelsesprocedure i overensstemmelse med traktatens artikel 108, stk. 2, vedrørende den anfægtede skatteaftale (åbningsafgørelsen), idet Kommissionen nærede alvorlig tvivl om denne foranstaltnings forenelighed med det indre marked (5). Luxembourg blev i denne beslutning anmodet om at fremlægge yderligere oplysninger om den anfægtede skatteaftale (6). Luxembourg anmodede ved breve af 3. og 5. november 2014 om en udsættelse af fristen for fremsendelse af svar på Kommissionens beslutning om at indlede undersøgelsen.

(4) Ved brev af 21. april 2014 fremsatte Luxembourg sine bemærkninger til Kommissionens åbningsafgørelse. Bemærkningerne indeholdt bl.a. en transfer pricing-rapport udfærdiget af (Konsulent 2) på vegne af Amazon (»TP-rapporten«), der ikke tidligere havde været fremlagt for Kommissionen.

(5) Den 6. januar 2015 blev beslutningen om at indlede proceduren offentliggjort i Den Europæiske Unions Tidende (7), og interesserede parter blev opfordret til at fremsende deres bemærkninger til beslutningen.

(6) Ved brev af 13. februar 2015 til Luxembourg anmodede Kommissionen om yderligere oplysninger. I samme brev anmodede Kommissionen også Luxembourg om indvillige i, at den kunne kontakte Amazon direkte med henblik på at fremskaffe de nødvendige oplysninger, såfremt Luxembourg ikke var i besiddelse heraf. Den 24. februar 2015 anmodede Luxembourg om en udsættelse af fristen for besvarelse af Kommissionens anmodning om oplysninger.

(7) Ved brev af 5. marts 2015 fremsatte Amazon sine bemærkninger til Kommissionen om beslutningen om indledning af proceduren. Bemærkninger til beslutningen om indledning af en formel undersøgelsesprocedurer blev endvidere fremsat af følgende tredjeparter: Oxfam den 14. januar 2015, Bundesarbeitskammer den 4. februar 2015, Fedil den 27. februar 2015, Booksellers Association (»BA«) den 3. marts 2015, Syndicat de la librairie française (»SLF«) den 4. marts 2015, European and International Booksellers Federation (»EIBF«) den 4. marts 2015, ATOZ S.A. den 5. marts 2015, Computer and Communications Industry Association (»CCIA«) den 5. marts 2015 og European Policy Information Center (»EPICENTER«) den 5. marts 2015. Endvidere udtrykte Federation of European Publishers (»FEP«) den 5. marts 2015 og Syndicat des Distributeurs de Loisirs Culturels (»SDLC«) den 5. marts 2015 deres støtte til EIBF's holdning.

(8) Den 12. marts 2015 fandt en telefonkonference sted mellem Kommissionen og Luxembourg, som over for Kommissionen forsikrede at ville kunne fremsende et komplet svar på Kommissionens anmodning om oplysninger af 13. februar 2015 den 17. marts 2015.

(9) Luxembourg besvarede delvist Kommissionens anmodning om oplysninger af 13. februar 2015 ved brev af 17. marts 2015. Luxembourg forklarede endvidere, at de ikke var i besiddelse af de manglende oplysninger, navnlig med hensyn til bestemte kontraktforhold mellem Amazons selskaber i Luxembourg og tredjeparter.

(10) Den 19. marts 2015 fremsendte Kommissionen tredjeparternes bemærkninger til beslutningen om indledning af en formel undersøgelsesprocedure til Luxembourg.

(11) Ved e-mail af 19. marts 2015 fremsendte Amazon den ændrede og reviderede aftale om omkostningsfordeling (Cost Sharing Agreement, »CSA«) indgået mellem LuxSCS og to af Amazon-koncernens selskaber i USA den 1. januar 2005, senere ændret og revideret den 2. juli 2009 (gældende fra 5. januar 2009) og ændret med virkning fra 1. januar 2014 (8).

(12) I korrespondance ved e-mail af den 18., 19. og 20. marts 2015 meddelte Kommissionen Luxembourg, at dets svar af 17. marts 2015 på Kommissionens anmodning om oplysninger af 13. februar 2015 var ufuldstændigt og stillede yderligere spørgsmål med henblik på afklaring.

(13) Den 20. marts 2015 indvilgede Luxembourg i, at Kommissionen kunne rette spørgsmålene direkte til Amazon. Den 26. marts 2015 oplyste Kommissionen Luxembourg om, at den ifølge artikel 6, litra a), i Rådets forordning (EF) nr. 659/1999 (9) havde betegnet den formelle undersøgelsesprocedure vedrørende den anfægtede skatteafgørelse som ineffektiv til dato. På dette grundlag, og med Luxembourgs tilladelse (10), fremsendte Kommissionen i overensstemmelse med artikel 6a, stk. 6 i forordning (EF) nr. 659/1999 en anmodning til Amazon den 26. marts 2015 (»markedsinformationsanmodningen«) om at fremlægge aftaler indgået af Amazon siden 2000, ifølge hvilke Amazons immaterielle ejendomsrettigheder er licenserede eller på anden måde stillet til rådighed (»aftaler om immaterielle ejendomsrettigheder«), samt enhver aftale om omkostningsdelen og/eller buy-in indgået mellem LuxSCS og andre Amazon-selskaber. Amazon blev endvidere anmodet om at fremlægge oplysninger om LuxSCS' aktiviteter, regnskaber for Amazons datterselskaber med hjemsted uden for Luxembourg og at redegøre for eller afstemme visse finansielle data. Endelig blev der anmodet om oplysninger om de seneste ændringer i Amazon-koncernens juridiske struktur i Luxembourg.

(14) Ved brev af 20. april 2015 anmodede Luxembourg Kommissionen om at redegøre for formålet med mødet, som sidstnævnte havde afholdt med Oxfam og Eurodad, og hvorom Luxembourg ikke var blevet informeret. Luxembourg fremsendte endvidere en modning om at afstå fra offentliggørelsen af beslutningen om at fremsende markedsinformationsanmodningen.

(15) Den 4. maj 2015 besvarede Amazon delvist Kommissionens anmodning om oplysninger af 26. marts 2015. Amazon bekræftede endvidere, at dets struktur i Luxembourg havde undergået forandringer i 2014, og at Luxembourg havde bevilget en ny skatteaftale på dette grundlag, men forklarede at det var irrelevant i forbindelse med Kommissionens undersøgelse.

(16) Den 8. maj 2015 blev et møde afholdt mellem Kommissionen, Luxembourg og Amazon. Ved brev af 12. juni 2015 fremlagde Amazon yderligere bemærkninger som opfølgning på mødet. Amazon fremlagde også en liste over aftaler om immateriel ejendomsret, der af Amazon henvises til »M.com-aftaler«, ifølge hvilke Amazon stillede immaterielle ejendomsrettigheder relateret til dets platformsteknologi til rådighed for uafhængige tredjeparter.

(17) Ved brev af 13. maj 2015 fremsatte Luxembourg sine bemærkninger til tredjeparternes bemærkninger vedrørende åbningsafgørelsen.

(18) Ved brev af 3. juli 2015 påmindede Kommissionen Amazon om fremlæggelse af en række manglende oplysninger, navnlig vedrørende aftaler om immateriel ejendomsret med anmodning om yderligere oplysninger.

(19) Ved brev af 10. juli 2015 (fremsendt igen den 23. juli 2015) fremlagde Luxembourg en erklæring om, at en endelig negativ afgørelse fra Kommissionen ikke skulle gennemføres med tilbagevirkende kraft.

(20) Ved brev af 24. og 31. juli 2015 fremsendte Amazon et delvist svar på Kommissionens anmodning af den 3. juli 2015 indeholdende oplysninger om M.com-aftalerne. Amazon antog på denne baggrund at have give udtømmende svar på anmodningen om oplysninger vedrørende aftaler om immateriel ejendomsret, da andre aftaler om immateriel ejendomsret indgået af Amazon ifølge Amazon ikke kunne ligestilles med licensaftalen vedrørende immateriel ejendomsret indgået mellem LuxSCS og LuxOpCo den 30. april 2006 (»licensaftalen«) (11). Amazon anmodede endvidere om en forlængelse af fristen for fremlæggelse af de andre oplysninger, som Kommissionen havde anmodet om.

(21) Ved brev af 31. juli 2015 påmindede Kommissionen Amazon om fremlæggelse af alle anmodede oplysninger, navnlig fuldstændige oplysninger vedrørende aftaler om immateriel ejendomsret indgået siden år 2000. Kommissionen anmodede endvidere Amazon om at fremlægge den ny aftale indgået med Luxembourg i 2014, til hvilken der henvises i Luxembourgs brev af 4. august 2014 og Amazons brev af 4. maj 2015.

(22) Amazon besvarede Kommissionens anmodning ved brev af 21. august 2015 med undtagelse af fremlæggelse af oplysninger om de resterende aftaler om immaterielle ejedomsrettigheder.

(23) Den 8. september 2015 afholdtes et møde mellem Kommissionen og Amazon, om hvilket Luxembourg var informeret. Efter dette møde påmindede Kommissionen ved e-mail den 8. september 2015 Amazon om den ubesvarede anmodning om oplysninger vedrørende aftaler om immateriel ejendomsret.

(24) Ved e-mail af 14. september 2015 forklarede Amazon, at der ikke foreligger andre aftaler i henhold til hvilke, samme immaterielle ejendomsretter som dem, der er omfattet af licensaftalen, var eller ville blive gjort tilgængelige for forbundne eller uafhængige parter. Ved samme lejlighed oplyste Amazon Kommissionen, at en liste over koncerninterne aftaler vedrørende immaterielle ejendomsrettigheder, uanset deres tilknytning til EU eller immaterielle ejendomsretter omfattet af licensaftalen mellem LuxSCS og LuxOpCo, var under udfærdigelse. Denne liste blev fremlagt for Kommissionen den 17. september 2015.

(25) Ved e-mail af 23. september 2015 fremlagde Amazon en liste over aftaler, ifølge hvilke intellektuelle ejendomsretter blev licenseret enten fra eller til tredjeparter.

(26) Ved e-mail af 29. september 2015 påmindede Kommissionen på baggrund af listen fremlagt af Amazon den 17. og 23. september 2015 Amazon om at fremlægge aftalerne om immaterielle ejendomsretter, som anmodet af Kommissionen den 26. marts og 3. juli 2015. Endvidere anmodede Kommissionen om yderligere oplysninger fra Amazon vedrørende rapporter om omkostningsdeling og LuxOpCo's kunder pr. websted.

(27) Amazon fremlagde oplysningerne ved e-mail af 30. september og 1., 2., 12., 13., 20. og 27. oktober 2015.

(28) Den 28. oktober 2015 afholdtes mellem Kommissionen, Luxembourg og Amazon.

(29) Ved e-mail af 20. november 2015 påmindede Kommissionen Amazon om omfanget af dens anmodning om oplysninger af 26. marts 2015 vedrørende Amazons interne og eksterne aftaler om immaterielle aftaler og anmodede Amazon om at fremlægge yderligere oplysninger.

(30) Under et møde den 27. november 2015 forsynede et selskab, der har anmodet om ikke at få navnet offentliggjort (»selskabet X«), Kommissionen med markedsinformation i relation til Kommissionens undersøgelse. På et telefonmøde den 15. januar 2016 fremlagde selskabet X yderligere oplysninger om e-handlen i Europa. Ved e-mail af 25. januar 2016 vedrørende referaterne af telefonmødet fremlagde selskabet X yderligere oplysninger.

(31) Den 30. november 2016 fremlagde Amazon yderligere oplysninger.

(32) Ved e-mail af 1. december 2015 anmodede Amazon om forlængelse af fristen for besvarelse af Kommissionens anmodning om oplysninger dateret den 20. november 2015.

(33) Den 4. december 2015 fremlagde Amazon oplysningerne, som Kommissionen havde anmodet om i sin e-mail af 20. november 2015 med anmodning om forlængelse af fristen for de resterende svar.

(34) Ved brev af 10. og 28. december 2015 fremsatte Luxembourg sine bemærkninger som følge af mødet den 28. oktober 2015.

(35) Ved e-mail af 11. december 2015 påmindede Kommissionen Amazon om de manglende svar på dens anmodning om oplysninger af 20. november 2015 og fremsendte en yderligere anmodning om oplysninger samt flere spørgsmål til Amazon.

(36) Den 18. december 2015 fremlagde Amazon yderligere svar på Kommissionens anmodning om oplysninger af 20. november 2015.

(37) Ved e-mail den 18. december 2015 opfordrede Kommissionen Luxembourg til at fremsætte observationer og bemærkninger til oplysningerne fremlagt for Kommissionen af Amazon på det pågældende tidspunkt i undersøgelsen.

(38) Den 12. og 15. januar 2016 fremlagde Amazon delvise svar på Kommissionens anmodning af 11. december 2015 med anmodning om forlængelse af fristen for de resterende svar.

(39) Den 18. januar 2016 fremlagde Amazon yderligere oplysninger.

(40) Ved e-mail af 19. januar 2016 meddelte Kommissionen Amazon, at visse svar på spørgsmål vedrørende tidligere anmodninger om oplysninger stadig var ubesvarede. Endvidere anmodede Kommissionen om præciseringer og yderligere oplysninger.

(41) Den 22. januar 2016 besvarede Amazon delvist Kommissionens anmodning om oplysninger af 19. december 2015. Den 28. januar 2016 fremsendte Amazon et delvist svar på Kommissionens anmodning om oplysninger af 11. december 2015. Ved breve af 5., 15., 19. og 24. februar 2016 fremsendte Amazon sine delvise svar på Kommissionens anmodning om oplysninger af 19. januar 2016.

(42) Den 26. februar 2016 sendte Kommissionen en påmindelse til Amazon med anmodning om svar på udestående spørgsmål vedrørende anmodningerne om oplysninger af 20. november 2015, 11. og 18. december 2015 og 19. januar 2016.

(43) Den 4. og 21. marts 2016 fremsendte Amazon delvise svar på Kommissionens anmodning om oplysninger af 11. december 2015.

(44) Ved e-mail af 11. marts 2016 fremsendte Amazon et delvist svar på Kommissionens anmodning om oplysninger af 26. februar 2016.

(45) Ved e-mail af 22. marts 2016 fremsendte Amazon et delvist svar på Kommissionens anmodninger om oplysninger af 19. januar 2016 og 26. februar 2016.

(46) Ved e-mail af 8. marts 2016 indvilligede Amazon i at frafalde kravet fremsat i brev af 22. januar 2016 om at holde visse fremsendte oplysninger fortrolige over for Luxembourg og forpligtede sig til at dele disse oplysninger med Luxembourg.

(47) Den 14. marts 2016 bekræftede Amazon at have delt sit sidst fremsendte svar til Kommissionen med Luxembourg.

(48) Den 1. april 2016 anmodede Kommissionen selskabet X om at indvillige i, at deres fremsendte markedsoplysninger blev delt med Luxembourg. Den 5. april 2016 gav selskabet X sit samtykke hertil.

(49) Den 8. april 2016 forhørte Kommissionen sig hos Amazon om de oplysninger, som Amazon havde delt med Luxembourg på det pågældende tidspunkt i undersøgelsen. Kommissionen informerede også Amazon om, at en række oplysninger, som Kommissionen havde anmodet om den 11. februar 2015, stadig ikke var fremsendt. Endvidere fremsatte Kommissionen en anmodning til Amazon om yderligere præcisering og oplysninger.

(50) Ved e-mail af 11. april 2016 bekræftede Amazon, hvilke oplysninger det havde delt med Luxembourg.

(51) Ved brev af 18. april 2016 adspurgte kommissionen Luxembourg om, hvilke oplysninger det havde delt med Amazon, og anmodede Luxembourg om at fremsætte bemærkninger til disse oplysninger. Kommissionen henviste endvidere til sin e-mail af 18. december 2015, hvori Luxembourg blev anmodet om at fremsætte bemærkninger til Amazons oplysninger. Endvidere delte Kommissionen som aftalt med selskabet X markedsoplysningerne med Luxembourg med anmodning om Luxembourgs bemærkninger hertil.

(52) Den 22. april 2016 fremsendte Amazon et delvist svar på Kommissionens anmodning om oplysninger af 8. april 2016 med anmodning om en forlængelse af fristen for de resterende svar.

(53) Ved brev af 2. maj 2016 (fremsendt igen den 10. maj 2016) bekræftede Luxembourg modtagelsen af oplysningerne fremlagt af Amazon indtil det pågældende tidspunkt i undersøgelsen og fremsatte sine bemærkninger hertil. For så vidt angår markedsoplysningerne fremlagt af selskabet X, så oplyste Luxembourg Kommissionen, at man havde delt disse oplysninger med Amazon, da Amazon bedre ville være i stand til at kommentere.

(54) Ved e-mail af 2. maj 2016 fremsendte Amazon en delvis besvarelse og bekræftede den manglende besvarelse af spørgsmålene, som Kommissionen havde rejst i sin anmodning om oplysninger dateret 8. april 2016, sådan som nævnt i brev af 22. april 2016.

(55) Ved e-mail af 17. maj 2016 præciserede Kommissionen omfanget af de oplysninger, som Amazon tidligere var blevet anmodet om og mindede om, at visse oplysninger stadig ikke var fremsendt som svar på anmodningen om oplysninger af 11. december 2015 og 8. april 2016.

(56) Ved e-mail af 24. maj 2016 fremsendte Amazon sit svar på Kommissionens e-mail af 17. maj 2016.

(57) Den 26. maj 2016 afholdtes et møde mellem Kommissionen, Luxembourg og Amazon. Under dette møde og i udkastet til mødereferatet heraf stillede Kommissionen yderligere spørgsmål til Amazon. Amazon besvarede spørgsmålene ved brev af 20. juni 2016.

(58) Ved brev af 21. juni 2016 fremsendte Amazon sine bemærkninger til markedsoplysningerne fra selskabet X. Amazon anmodede ligeledes om adgang til den komplette dokumentation fremlagt af selskabet X og oplysning om selskabets identitet.

(59) Den 7. juli 2016 fremsatte Kommissionen sine bemærkninger til Amazon om de ændrede mødereferater af mødet den 26. maj 2016. Endvidere anmodede Kommissionen Amazon om yderligere oplysninger.

(60) Ved brev af 22. juli 2016 fremsendte Amazon et delvist svar på Kommissionens anmodning om oplysninger af 7. juli 2016. I sit svar oplyste Amazon Kommissionen om den sikrende kendelse, som dokumenter, der indgår i skattesager i USA, er omfattet af. Amazon foreslog derfor at fremsende redigerede dokumenter, da disse var tilgængelige for Amazon.

(61) Ved e-mail af 27. juli 2016 påmindede Kommissionen Amazon om den manglende fremsendelse af oplysninger, hvorom Kommissionen havde anmodet den 7. juli 2016, og accepterede at modtage foreløbige dokumenter fra skattesagen i USA. Endvidere anmodede Kommissionen Amazon om yderligere præciseringer og oplysninger.

(62) Ved e-mail af 29. juli 2016 fremsendte Amazon et delvist svar på Kommissionens anmodning om oplysninger af 7. juli 2016 med anmodning om forlængelse af fristen for besvarelse af de resterende spørgsmål. Ved brev af 12. august 2016 fremsendte Amazon et delvist svar på Kommissionens anmodning om oplysninger af 7. juli 2016 og 27. juli 2016.

(63) Ved e-mail af 19. august 2016 anmodede Kommissionen om yderligere præciseringer og oplysninger fra Amazon vedrørende Amazons svar på anmodningen af oplysninger af 7. juli 2016.

(64) Ved e-mail af 19. august 2016 og igen ved brev af 22. august 2016 fremsendte Kommissionen en anmodning til Amazon med anmodning om alle de redigerede dokumenter fra skattesagen i USA.

(65) Den 26. august 2016 fremsendte Amazon et delvist svar på Kommissionens anmodning om oplysninger af 7. juli 2016 med anmodning om en forlængelse af fristen for det fuldstændige svar.

(66) Ved e-mail af 30. august 2016 oplyste Amazon Kommissionen om den opnåede tilladelse til adgang til dokumenterne anvendt i skattesagen i USA og oplyste om den kommende fremsendelse af uredigerede dokumenter.

(67) Den 9. september 2016 fremsendte Amazon et delvist svar på Kommissionens anmodning af 19. august 2016 om oplysninger.

(68) Den 30. september 2016 fremsendte Amazon de uredigerede dokumenter fra skattesagen i USA som svar på Kommissionens anmodning af 22. august 2016.

(69) Ved e-mail af 7. og 19. december 2016 anmodede Kommissionen Amazon om yderligere oplysninger vedrørende skattesagen i USA. Den 20. december 2016 fremsendte Amazon sit svar.

(70) Den 21. december 2016 fremsendte Kommissionen en anmodning til Amazon, som Amazon besvarede delvist den 20. januar 2017. Ved e-mail af 2. februar 2017 fremsendte Kommissionen yderligere præciseringer til Amazon vedrørende dens anmodning af 21. december 2017 om oplysninger. Den 6., 8. og 27. februar og 6. marts 2017 fremsendte Amazon yderligere oplysninger og delvise svar til Kommissionen. Ved e-mail af 13. marts 2017 sendte Kommissionen en påmindelse til Amazon om de manglende oplysninger.

(71) Ved brev af 14. marts 2017 anmodede Kommissionen Amazon om yderligere oplysninger.

(72) Ved e-mail af 24. marts 2017 fremsendte Amazon udtalelsen fra skatteretten i USA af 23. marts 2017 til Kommissionen.

(73) Ved e-mail af 27. marts 2017 anmodede Kommissionen Amazon om yderligere oplysninger vedrørende udtalelsen fra skatteretten i USA.

(74) Den 28. marts 2017 besvarede Amazon Kommissionens henvendelse med anmodning om yderligere tidsforlængelse med hensyn til besvarelsen på grund af de igangværende procedurer efter retssagen i USA.

(75) Ved e-mail af 4. april 2017 fremsendte Amazon et delvist svar på Kommissionens anmodning om oplysninger af 14. marts 2017.

(76) Ved e-mail af 7. april 2017 meddelte Kommissionen Luxembourg og Amazon, at den var forpligtet til at afvise Amazons anmodning om fuld adgang til dokumentationen fremlagt af selskabet X.

(77) Den 11. april 2017 fremsendte Amazon endnu et delvist svar på Kommissionens anmodning om oplysninger af 14. marts 2017 med anmodning om en forlængelse af fristen for nogle resterende svar.

(78) Ved e-mail af 12. april 2017 fremsendte Amazon et delvist svar til Kommissionen.

(79) Den 17. april 2017 fremlagde Amazon yderligere oplysninger vedrørende procedurerne efter retssagen i USA.

(80) Den 18. maj 2017 fremsendte Amazon endnu et delvist svar på Kommissionens anmodning om oplysninger af 14. marts 2017, som dermed blev fuldstændigt besvaret.

(81) Ved e-mail af 19. maj 2017 anmodede Kommissionen Amazon om yderligere oplysninger.

(82) Den 29. maj 2017 fremsendte Amazon yderligere oplysninger til Kommissionen.

(83) Ved e-mail af 7. juni 2017 fremsendte Amazon sit svar på Kommissionens anmodning om oplysninger af 19. maj 2017.

(84) Ved e-mail af 14. juni 2017 anmodede Kommissionen Amazon om at bekræfte, at alle oplysninger fremsendt af Amazon til Kommissionen i 2016 og 2017 også var blevet delt med Luxembourg og opfordrede samtidig Luxembourg til at fremsende dets bemærkninger til de oplysninger, som Amazon havde fremsendt til Kommissionen på det pågældende tidspunkt i undersøgelsen. Den 19. juni 2017 bekræftede Amazon at have delt alle oplysninger fremsendt til Kommissionen i 2016 og 2017 med Luxembourg. Luxembourg bekræftede ved e-mail af 21. juni 2017 at have modtaget alle dokumenter, som Amazon havde fremsendt til Kommissionen i 2016 og 2017, samt at Luxembourg ikke havde yderligere bemærkninger til Amazons dokumenter fremsendt til Kommissionen i 2016 og 2017 med undtagelse af dokumenterne fremsendt af Amazon den 30. september 2016 og den 20. januar 2017.

(85) Den 22. juni 2017 blev et møde afholdt mellem Kommissionen, Luxembourg og Amazon.

(86) Den 6. juli 2017 fremsendte Luxembourg sit indlæg fra Amazon sine bemærkninger til Amazons fremsendelser af 30. september 2016 og 20. januar 2017.

(87) Den 6. juli 2017 fremsendte Kommissionen en anmodning til Amazon, som Amazon besvarede den 10. og 27. juli samt den 4. og 7. august 2017.

(88) Ved e-mail af 9. august 2017 anmodede Kommissionen Amazon om yderligere oplysninger. Den 7. september 2017 fremsendte Amazon sit svar.

(89) Den 12. september 2017 bekræftede Luxembourg ved e-mail, at man ikke havde yderligere bemærkninger til Amazons fremsendte oplysninger af 10. og 27. juli, 4. og 7. august samt 7. september 2017.

2. FAKTISK OG RETLIGT GRUNDLAG

2.1. BESKRIVELSE AF FORDELEN VED DEN ANFÆGTEDE SKATTEAFTALE

2.1.1. AMAZON-KONCERNEN

(90) Amazon-koncernen består af Amazon.com, Inc. og alle selskaber, som er direkte eller indirekte kontrollerede af Amazon.com, Inc. (samlet benævnt »Amazon« eller »Amazon-koncernen«). Amazon har hovedsæder i Seattle og Washington i USA.

(91) Amazon driver detailhandels- og servicevirksomheder.

(92) Amazons detailhandelsvirksomhed består i salg af en række varer til kunderne igennem dets websteder, f.eks. bøger, DVD'er, videoer, elektroniske forbrugsvarer, computere, køkkenudstyr og husholdningsapparater, værktøjer, hardware, mobiltelefoner osv., samt indhold som f.eks. digital musik, E-bøger, spil osv., som Amazon køber til videresalg fra leverandører (12). Amazon opfylder kundeordrer på en række forskellige måder, herunder gennem sin egne nordamerikanske og internationale opfyldelsescentre og netværk samt gennem co-outsourcede eller outsourcede opfyldelsesordninger i visse lande og gennem digital levering (13).

(93) Amazons servicevirksomhed omfatter aktiviteterne i tredjepartsprogrammer (»tredjeparts salgsprogrammer«) som f.eks. Marketplace og Merchants@Amazon, gennem hvilke Amazon tillader andre (mindre) virksomheder og individer (Marketplace) samt mellemstore og store detailhandlere (Merchants@Amazon) at tilbyde deres produkter til salg på Amazons websteder. Produkterne fra tredjeparts sælgere er integrerede i Amazons websteder. Som modydelse betaler de deltagende virksomheder og individer gebyr til Amazon (14). Disse tredjepartsvirksomheder og -centre kan også vælge at sende deres lagerbeholdning til Amazon, som derefter oplagres af Amazon på dets opfyldelsescentre (15), listes på alle dets websteder og plukkes, pakkes og leveres til kundens adresse (»Amazons opfyldelsesvirksomhed«) (16).

(94) Amazon genererer også indtægter gennem anden marketings- og reklamationsvirksomhed som f.eks. onlinereklame og co-brandede kreditkortordninger. Amazon tilbød tidligere sine e-handelstjenester, funktioner og teknologier til at drive andre virksomheders websteder ved at sælge disse virksomheders produkter under brandet og på URL'et Amazon i programmet »Merchant.com«. Under »Syndicated Stores«-programmet tilbød Amazon tidligere sine e-handelstjenester, funktioner og teknologier til at drive andre virksomheders websteder ved at sælge disse virksomheders produkter under et andet firmanavn og URL (17). Begge programmer er siden blevet udfaset (18).

(95) Endelig fremstiller og sælger Amazon hardwareprodukter som f.eks. enhederne Amazon Kindle, Amazon Fire og Amazon Echo.

(96) Amazon driver 13 globale websteder, inklusive www.amazon.com og seks europæiske websteder: www.amazon.de, www.amazon.co.uk, www.amazon.fr, www.amazon.it and www.amazon.es (»EU-webstederne«) samt www.amazon.nl (19). Amazons operationer er organiserede i tre segmenter: North America, International og Amazon Web Services (»AWS«) (20).

(97) Salget i det nordamerikanske segment består hovedsageligt af detailhandel med forbrugsvarer (herunder fra tredjepartssælgere) og abonnementer gennem websteder, der fokuserer på Nordamerika som www.amazon.com, www.amazon.ca og www.amazon.com.mx. Dette segment omfatter også eksportsalg fra disse websteder.

(98) Salget i det internationale segment består hovedsageligt af detailhandel med forbrugsvarer (herunder fra tredjepartssælgere) og abonnementer gennem websteder som www.amazon.com.au, www.amazon.com.br, www.amazon.cn, www.amazon.in, www.amazon.co.jp, EU-webstederne og www.amazon.nl. Samme segment omfatter også eksportsalg fra disse internationale websteder (herunder eksportsalg fra disse websteder til kunder i USA, Mexico og Canada), men omfatter ikke eksportsalg fra Amazons nordamerikanske websteder.

(99) AWS-segmentet består af globalt computersalg, lagerplads, database og andre tjenesteydelser, der tilbydes til opstartsvirksomheder, virksomheder, offentlige myndigheder og akademiske institutioner. Gennem AWS giver Amazon adgang til teknologisk infrastruktur for en række forskellige brancher.

(100) I 2016 genererede Amazon en nettoomsætning på ca. 136 mia. USD og en nettoindtægt på 2,37 mia. USD. Globalt set stammer 91 % af Amazons indtægter fra dets detailhandel. 59 % af nettosalget stammer fra det nordamerikanske segment, 32 % fra det internationale segment og 9 % fra AWS-segmentet. I 2016 havde Amazon 314 400 fuldtids- og deltidsbeskæftigede medarbejdere (21).

2.1.2. AMAZONS EUROPÆISKE TRANSAKTIONER

(101) Forud for maj 2006 drev Amazon sine europæiske websteder gennem et 100 % amerikansk ejet datterselskab af Amazon.com. Inc.: Amazon.com International Sales, Inc. (»AIS«). AIS fungerede som hovedselskab for detailhandelen på Amazons europæiske websteder (på det pågældende tidspunkt: www.amazon.de, www.amazon.co.uk, og www.amazon.fr), mens et andet af koncernens USA-selskaber, Amazon International Marketplace, Inc. (»AIM«), fungerede som hovedselskab for serviceydelserne på disse websteder. AIM var på sin side eneaktionær i ASE, der blev stiftet i 2003, der fungerede som servicekommissionæragent for levering af tjenesteydelser på de europæiske websteder. Afslutningsvist udførte de fuldt ejede Amazon-enheder stiftet i Det Forenede Kongerige, Tyskland og Frankrig (»lokale EU-datterselskaber«) (22) visse tjenesteydelser for de europæiske websteder, f.eks. kundehenvisningstjenester (23).

(102) Omstruktureringen af Amazons europæiske transaktioner, sådan som beskrevet i anmodningen om en skatteaftale (»2006-omstruktureringen«), trådte i kraft i maj 2006. I regnskabsårene fra 1. maj 2006 til 30. juni 2014 (»den relevante periode«), var strukturen, der er vist i figur 1 på plads. I juli 2014 omstrukturerede Amazon sine europæiske transaktioner (»2014-omstruktureringen«). Omstruktureringen i 2014 og Amazons europæiske transaktioner efter omstruktureringen i 2014 er ikke omfattet af anvendelsesområdet for denne afgørelse. Figur1 Struturen i Amazons europæiske enheder 2006-2014 Fordeling af omkostninger for F&U Royalties Royalties Servicegebyr Amazon.de Amazon.fr Amazon.co.uk Amazon Media Europe AMEU Amazon Services Europe ASE LuxOpCo LuxSCS Datterselskaber i EU LUX US Amazon US

2.1.2.1. LuxSCS

(103) LuxSCS er et Luxembourgsk kommanditselskab (Société en Commandite Simple). Mens strukturen i ejerforholdene har undergået forandringer i den relevante periode, har parterne i LuxSCS har altid været amerikansk hjemmehørende selskaber (24). Parterne i LuxSCS var ved stiftelsen i 2004 Amazon Europe Holding, Inc. (komplementar); Amazon.com International Sales, Inc. og Amazon.com International Marketplace, Inc. I maj 2006 erstattede ACI Holdings, Inc. og Amazon.com Inc. Amazon.com International Marketplace, Inc. som partner i LuxSCS. Amazon Europe Holding, Inc. (general partner), Amazon.com International Sales, Inc. og Amazon.com, Inc. har været partnere i LuxSCS siden september 2009 (25).

(104) I den relevante periode forventedes LuxSCS udelukkende at skulle fungere som et immaterielt holdingselskab for Amazons europæiske transaktioner, for hvilke LuxOpCo var ansvarlig som den primære operatør (26). Som beskrevet af Amazon ved brev af 20. april 2006 til Luxembourgs skatteforvaltning, var LuxSCS aktiviteter begrænset til »den blotte besiddelse« af immaterielle værdier og aktier i LuxOpCo. Det »begrænsede antal juridiske aftaler«, som LuxSCS har indgået, er dem, som var »nødvendige for at Luxembourg-strukturen kunne fungere«. LuxSCS skulle kun modtage passiv indkomst (royalties og renter) fra sine datterselskaber (27). LuxSCS ydede også koncerninterne lån til LuxOpCo og andre koncernselskaber (28). LuxSCS havde ingen fysisk tilstedeværelse eller medarbejdere i den relevante periode.

(105) I 2005 indgik LuxSCS licens- og overdragelsesaftaler for eksisterende immateriel ejendomsret (»buy-in-aftalen«) med Amazon Technologies, Inc. (»ATI«), (29) og CSA som indgået med to Amazon-koncernenheder hjemmehørende i USA: A9.com, Inc. (»A9«) og ATI (30). LuxSCS indgik ligeledes en overdragelsesaftale om immaterielle ejendomsrettigheder og en licensaftale med Amazon.co.uk Ltd., Amazon.fr SARL og Amazon.de GmbH, ifølge hvilken LuxSCS modtog varemærkerne og de immaterielle ejendomsrettigheder til de europæiske websteder, der havde været ejet af samme lokale EU-datterselskaber indtil den 30. april 2006 (31).

(106) Gennem buy-in-aftalen og CSA opnåede LuxSCS retten til at udnytte og underlicensere visse af Amazons immaterielle ejendomsrettigheder og værker afledt heraf (32), ejet og videreudviklet af A9, ATI og LuxSCS selv (33). LuxSCS opnåede rettighederne til at udnytte disse immaterielle ejendomsrettigheder med det formål at drive de europæiske websteder og ethvert andet formål inden for europæisk territorium (34). Til gengæld skulle LuxSCS betale buy-in-betalinger (specificeret i tabel 11), samt dets årlige andel af omkostningerne i forbindelse med CSA's udviklingsprogram (specificeret i tabel 12) (35). Ifølge CSA skulle LuxSCS gøre sit bedste for at forhindre krænkelse af de immaterielle aktiver, der var licenseret til selskabet af A9 og ATI (36). Endvidere, som specificeret i CSA ændret og revideret i 2009, skulle LuxSCS påtage sig funktioner og risici som beskrevet i bilag B til CSA (37).

(107) I henhold til CSA bestod de immaterielle aktiver af i) »enhver immateriel ejendomsret i hele verden«, som ejes eller på anden måde indehaves af ATI og LuxSCS samt visse intellektuelle ejendomsrettigheder, der besiddes af A9 (38), ii) alle immaterielle ejendomsrettigheder licenserede, overførte eller tilførte disse parter og iii) værker afledt heraf som tilskrevet enhver af parterne i henhold til CSA. Den immaterielle ejendomsret omfatter navnlig tre kategorier af immaterielle aktiver til hvilke der i det følgende refereres som i) »teknologi« (39), ii) »kundeoplysninger« (40) og iii) »varemærker« (41). Den immaterielle ejendomsret omfatter ikke internetdomænenavne (42).

2.1.2.2. LuxOpCo og dets datterselskaber

(108) I den relevante periode var LuxOpCo ejet 100 % af LuxSCS (43). Som en del af omstruktureringen i 2006 skulle selskabet overtage ASI's og AIM's roller (44). Det skulle endvidere udvikle og forbedre den softwarebaserede forretningsmodel, som ligger til grund for Amazons europæiske detailhandel og serviceydelser (45). Som forventet fungerede LuxOpCo i denne periode som hovedkvarter for Amazon-koncernen i Europa og den primære operatør i Amazons europæiske online detailhandel og tjenesteydelser, der leveres gennem de europæiske websteder (46). LuxOpCo skulle endvidere styre den strategiske beslutningsproces i tilknytning til detailhandlen og tjenesteydelserne, der leveres gennem de europæiske websteder, sammen med ledelsen af fysiske nøglekomponenter i detailhandlen (47). Selskabet skulle forventeligt fastlægge strategier og retningslinjer for hvilke produkter, der skulle vises og sælges på webstederne i EU, pris- og salgsstrategier for de solgte produkter og tilbudte tjenester samt visse webstedskampagner og reklameprogrammer tilbudt på webstederne i EU. Desuden skulle det være ansvarligt for strategiske beslutninger vedrørende udvælgelsen af tredjepartshandlende og produktkategorier samt for marketing rettet mod tredjeparter. Endelig skulle selskabet også udføre alle aspekter af opfyldelsestransaktionerne (48).

(109) Under den relevante periode bogførte LuxOpCo indtægter i sine regnskaber både fra salget af produkter og fra opfyldelse af ordrer. Selskabet købte varer til videresalg fra sælgere placeret i en række jurisdiktioner. Varer blev leveret til slutkunder, der købte gennem webstederne i EU. LuxOpCo er opført som sælger (49) af Amazons lagerbeholdning på webstederne i EU, er indehaver af ejendomsretten til lagerbeholdningen og bærer alle risici i forbindelse med tab i denne henseende (50). LuxOpCo var endvidere ansvarlige for varer sendt direkte til tredjeparts virksomheder og enkeltpersoner direkte til opfyldelsescentrene (51).

(110) LuxOpCo udførte også likviditetsstyringsfunktioner (52) og ejede (enten direkte eller indirekte) aktierne i ASE, AMEU og de lokale datterselskaber i EU, der udførte forskellige koncerninterne tjenester til støtte for LuxOpCos forretning.

(111) I den relevante periode udgjorde ASE og AMEU, begge selskaber hjemmehørende i Luxembourg, en skattemæssig fysisk enhed med LuxOpCo af hensyn til skatteformål i Luxembourg, hvor LuxOpCo fungerede som moderselskab for enheden (53). I henhold til den luxembourgske skattelovgivning blev disse indenlandske selskaber derfor ikke behandlet som separate enheder, men betalte deres skat på konsolideret grundlag, dvs. som om de var en enkelt skatteyder (54).

(112) Efter omstruktureringen i 2006 skulle ASE fortsat fungere som leverandør af tjenesteydelser til LuxOpCo (55). I den relevante periode stod selskabet for driften af »Marketplace«, Amazons tredjeparts salgsaktivitet i EU. Marketplace tilbyder små virksomheder og sælgere mulighed for at gøre deres varer tilgængelige gennem webstederne i EU. Endvidere havde de mulighed for at sende deres lager til Amazons opfyldelsescentre til opbevaring, hvorfra Amazon plukkede, pakkede og leverede overalt i Europa. Under den relevante periode drev AMEU Amazons digitale forretning i EU (som bl.a. sælger MP3'er og e-bøger).

(113) I 2013 og 2014 udgjorde LuxOpCos konsoliderede nettoomsætning hhv. 13 612 449 784 EUR og 15 463 362 589 EUR. LuxOpCo havde i regnskabsåret 2013 i gennemsnit 523 fuldtidsbeskæftigede medarbejdere, ASE havde 63 og AMEU 5 fuldtidsbeskæftigede. Antallet af beskæftigede i LuxOpCo, ASE og AMEU omfatter de strategiske lederstillinger, hvorfra alle Amazons europæiske transaktioner forvaltes og koordineres (56).

(114) Efter omstruktureringen i 2006 skulle datterselskaberne i EU fortsat yde samme tjenester til LuxOpCo med hensyn til webstederne i EU, som tidligere var blevet leveret til AIS og AIM (57). Derfor leverede datterselskaberne i EU i den relevante periode henvisningstjenester med hensyn til websteder i EU ved at udføre tjenester for kunder og handlende, supporttjenester (som f.eks. støtte til lokalisering af marketing og tilpasning, forskning og udvikling (F&U-support) samt opfyldelsestjenester (58). De lokale datterselskaber i EU udviklede lokalt indhold til brug på webstederne i EU og støttede forvaltningen af varer for onlinebutikkerne som anvist af LuxOpCo. Kundeservice omfattede levering af før- og eftersalgsservice via e-mail, telefon, chat eller andre kommunikationsmidler som anvist af LuxOpCo for at imødekomme kundernes krav. Supporttjenesterne omfattede generel og administrativ support. Endelig støttede de lokale datterselskaber i EU med at tilskynde operatører på andre lokale websteder til at reklamere webstederne i EU til deres kunder (det såkaldte »Associates Programme«).

(115) Tjenesterne leveret af de lokale datterselskaber i EU til »serviceaftaler« LuxOpCo blev ydet i overensstemmelse med serviceaftaler, indgået mellem hver af datterselskaber og LuxOpCo pr. 1. maj 2006 (59). De lokale datterselskaber i EU handlede i eget navn, når de leverede disse tjenester på vegne af LuxOpCo, men overtog ingen risici i forbindelse med hverken salg eller varebeholdninger (60). Ifølge serviceaftalerne blev de lokale datterselskaber i EU betalt af LuxOpCo cost plus-grundlaget (61) i overensstemmelse med de lokale EU-datterselskabers rolle i forhold til LuxOpCo (62). I praksis blev omkostningerne afholdt af de lokale datterselskaber i EU i forbindelse med afviklingen af tjenesterne ydet for LuxOpCo faktureret til LuxOpCo med et tillæg på 3 % til 8 %. I 2013 oplyste de lokale datterselskaber i EU følgende omsætninger: Amazon.co.uk Ltd: GBP [400-500] millioner; Amazon Logistik GmbH: [100-200] millioner EUR; Amazon.de GmbH: [90-100] millioner EUR; Amazon.fr Logistique SAS: [100-200] millioner EUR; og Amazon.fr SARL: [50-60] millioner EUR.

2.1.2.3. Licensaftalen

(116) LuxOpCo indgik en licensaftale med LuxSCS med virkning fra den 30. april 2006. I henhold til denne aftale opnåede LuxOpCo uigenkaldelig eneret til at udvikle, forbedre og udnytte immaterielle aktiver med henblik på at drive webstederne i EU og til ethvert andet formål inden for de europæiske landes (63) geografiske område (64) til gengæld for en royaltybetaling (»licensgebyret«) (65). Ethvert immaterielt aktiv skabt eller videreudviklet af LuxOpCo på grundlag af eller som resultat af adgang til de immaterielle ejendomsrettigheder (66) tildeles LuxSCS (67). LuxOpCo var forpligtet til at handle på eget initiativ og risiko for at beskytte og bevare immaterielle aktiver (68). Licensaftalen fastsatte også tjenesterne, der skulle leveres af LuxOpCo til fordel for LuxSCS uden særskilt betaling til LuxOpCo (69). Endvidere indvilligede LuxOpCo i at påtage sig alle risici i forbindelse med aktiviteterne, selskabet skulle udføre i henhold til licensaftalen (70). Hvis LuxOpCo erhvervede immaterielle aktiver for brug til samme formål som tredjeparts immaterielle aktiver, så skulle LuxOpCo licensere de immaterielle ejendomsrettigheder til det pågældende aktiv til LuxSCS på royaltyfrit grundlag (71).

(117) LuxOpCo, ASE, AMEU og lokale datterselskaber i EU benyttede de immaterielle aktiver til at drive deres forretningsaktiviteter (72).

(118) I henhold til licensaftalen havde LuxOpCo ret til at underlicensere de immaterielle aktiver til tilknyttede selskaber (73). Den 30. april 2006 indgik LuxOpCo en licensaftale om immaterielle aktiver (»Intellectual Property License Agreement«) i henhold til hvilken ASE og AMEU uigenkaldelig blev tildelt ikke-eksklusiv licens til de immaterielle aktiver. Begge disse aftaler afspejlede i vidt omfang licensaftalen mellem LuxOpCo og LuxSCS. I henhold til disse aftaler blev den royalty, som ASE og AMEU skulle betale til LuxOpCo, fastsat på nøjagtig samme måde som den royalty, LuxOpCo skulle betale til LuxSCS i henhold til licensaftalen.

(119) I henhold til aftalerne om levering af tjenesteydelser var de lokale datterselskaber i EU berettiget til at benytte de immaterielle aktiver samt anden immateriel ejendom og handelsmærker ejet eller på anden måde indehavet af LuxOpCo i det omfang, som det var nødvendigt for leveringen af deres tjenesteydelser til LuxOpCo. Al goodwill i forbindelse med en sådan brug var udelukkende til fordel for LuxOpCo (74). Alle immaterielle aktiver og værker afledt heraf som udviklet eller erhvervet af lokale datterselskaber i EU under leveringen af disse tjenester forblev LuxOpCos ejendom (75).

(120) Licensaftalen var gældende for hele levetiden for de licenserede immaterielle ejendomsrettigheder (76) og kunne udelukkende opsiges i tilfælde af en ændring i kontrollen eller væsentlig behæftelse (77), eller hvis en af parterne undlod at råde bod på manglende overholdelse af sine forpligtelser ifølge samme aftale (78). Som følge heraf havde LuxSCS ingen mulighed for ensidigt at opsige licensaftalen. Licensaftalen blev ændret i januar 2010 med virkning fra 1. januar 2009 (79). Ændringen vedrørte definitionen af »overskud fra driften i EU«, der benyttedes med henblik på beregning af licensgebyret (80).

2.2. DEN ANFÆGTEDE FORANSTALTNING

2.2.1. DEN ANFÆGTEDE SKATTEAFGØRELSE

(121) Den anfægtede skatteaftale er et brev med en sætning dateret den 6. november 2003 fra Luxembourgs skatteforvaltning til Amazon.com, Inc. med følgende ordlyd: »Efter at have gjort mig bekendt med indholdet af brev af 31. oktober 2003 fra (Konsulent 1), stilet direkte til mig, og Deres brev af 23. oktober 2003, og efter at have behandlet Deres position med hensyn til den skattemæssige behandling i Luxembourg for Deres fremtidige aktiviteter, er det mig en glæde at meddele, at jeg kan godkende indholdet af de to breve.«

(122) Som følge af en forsinkelse af omstruktureringen af Amazons transaktioner i Europa, søgte Amazon med brev af 5. december 2004 en bekræftelse fra skatteforvaltningen i Luxembourg om den fortsatte gyldighed af brevet med den anfægtede skatteaftale, hvilket blev bekræftet ved brev af 23. december 2004 (81). Den anfægtede skatteaftale, som indledningsvist var gyldig i fem år, blev i 2010 forlænget og fandt anvendelse indtil juni 2014 (82).

2.2.2. BREVET AF 31. OKTOBER 2003

(123) I sit brev af 31. oktober 2003 til den luxembourgske skatteforvaltning (»Amazons brev af 31. oktober 2003«), søgte Amazon en bekræftelse på skattebehandlingen af LuxSCS, dets USA-baserede partner og dividender modtaget fra LuxOpCo under denne struktur. Brevet forklarer, at LuxSCS som kommanditselskab, Société en Commandite Simple ikke skønnes at have en retlig skatteform forskellig fra dets partnere og som følge heraf ikke er underlagt selskabsskattepligt eller formueskattepligt i Luxembourg.

(124) Uanset LuxSCS' skattemæssige gennemsigtighed, så kunne LuxSCS eller dets USA-baserede partnere stadig have været beskattede i Luxembourg, hvis det skønnedes, at deres aktiviteter blev udført fra et fast driftssted. Derfor forklarer brevet endvidere, at hverken LuxSCS eller dets partnere kunne betragtes som havende en fysisk tilstedeværelse i Luxembourg (kontorer, medarbejdere osv.), og at LuxSCS ikke i mangel på et fast driftssted derfor ikke kunne skønnes at have en skatteform forskellig fra dets partnere eller drive handel i Luxembourg (83). Endvidere kunne selskabets partnere heller ikke skønnes at have permanent driftssted i Luxembourg.

2.2.3. BREVET AF 23. OKTOBER 2003

(125) I sit brev af 23. oktober 2003 til Luxembourgs skatteforvaltning (»Amazons brev af 23. oktober 2003«) anmodede Amazon om en bekræftelse på den selskabsmæssige skattebehandling af LuxOpCo i Luxembourg (84). Brevet redegør for Amazons planlagte forretningsstruktur i Europa og anmoder om en bekræftelse på, at transfer pricing-ordningen for licensaftalen, sådan som beskrevet deri, udgør »en passende og acceptabel profit« for LuxOpCo »med hensyn til transfer pricing-politikken og artikel 56 og 164, stk. 3, i LITL«.

(126) Dette brev henviser til en vedlagt »økonomisk analyse«, som beskriver »de funktioner og risici, som LuxOpCo forventeligt skulle påtage sig at gennemføre samt arten og omfanget af de immaterielle aktiver, der forventedes at være genstand for licenseringsaftale« indgået mellem LuxSCS og LuxOpCo. På grundlag af denne analyse blev der foreslået en transfer pricing-ordning, ifølge hvilket niveauet for den årlige royalty (i brevet omtalt som licensgebyr), der skulle betales af LuxOpCo til LuxSCS for udnyttelsen af de immaterielle aktiver, blev fastsat.

(127) I henhold til denne ordning skulle den årlige royalty svare til en procentandel af de samlede indtægter (»royaltysatsen«), som LuxOpCo havde genereret i forbindelse med dets drift af webstederne i EU. Endvidere blev det i brevet forklaret, at licensgebyret og royaltysatsen ville blive beregnet ved hjælp af følgende metode (85): »1. Beregning og allokering af »LuxOpCos afkast«, der svarer til det laveste af a) (4-6) % af LuxOpCo's samlede driftsomkostninger i EU for hele året og b) det samlede driftsoverskud fra driften i EU af de europæiske websteder. 2. Licensgebyret skal svare til driftsoverskuddet i EU minus LuxOpCos afkast; dog kan licensgebyret ikke være mindre end nul. 3. Royaltysatsen for året skal svare til licensgebyret divideret med de samlede indtægter i EU for året. 4. Uanset ovenstående kan beløbet for LuxOpCos omsætning for ethvert år ikke være mindre end 0,45 % af indtægterne i EU eller større end 0,55 % af indtægterne i EU. 5. a) I det tilfælde, at LuxOpCos afkast som bestemt i punkt 1) er mindre end 0,45 % af indtægterne i EU, så skal LuxOpCos afkast justeres til det laveste af i) 0,45 % af indtægterne eller fortjenesten på driften i EU eller ii) fortjenesten på driften i EU. 6. b) I det tilfælde, at LuxOpCos afkast som bestemt i punkt 1) er større end 0,55 % af indtægterne i EU, så skal LuxOpCos afkast justeres til det laveste af i) 0,55 % af indtægterne eller ii) fortjenesten på driften i EU.«

(128) Til beregning af royaltysatsen gælder følgende definitioner (86): »EU COGS« betyder Costs of Goods Sold (omkostningerne for solgte varer), beregnet på grundlag af US GAAP (Generally Accepted Accounting Principles) (almindeligt anerkendte amerikanske regnskabsprincipper), der kan tilskrives LuxOpCo's drift af de europæiske websteder. »Driftsomkostninger i EU« betyder LuxOpCo's samlede omkostninger, herunder koncerninterne omkostninger, med udelukkelse af: EU COGS, licensgebyret, valutakursgevinster og -tab samt renteudgifter beregnet i henhold til US GAAP. »Indtægter i EU« betyder LuxOpCos samlede nettoomsætning genereret fra driften af webstederne i EU, og som skal svare til summen af a) den samlede salgspris for produkter solgt af LuxOpCo, som det resulterer af fakturaer udstedt til kunder, herunder indtægter som kan henføres til gaveindpakning, forsendelse og håndtering, minus: momsafgifter, afkast eller andre godtgørelser og b) LuxOpCos samlede indtægter fra tjenesteydelser i forbindelse med salg af produkter eller tjenesteydelser fra ikke-tilknyttede parter gennem webstederne i EU, minus momsafgifter. »Driftsoverskud i EU« betyder indtægterne i EU minus: EU COGS og driftsudgifter i EU.

2.2.4. TRANSFER PRICING-RAPPORTEN

(129) Som svar på åbningsafgørelsen fremlagde Luxembourg TP-rapporten (87). Luxembourg hævder, at TP-rapporten er den »økonomiske analyse«, der henvises til i Amazons brev af 23. oktober 2003. TP-rapporten blev udarbejdet på grundlag af retningslinjerne for transfer pricing for multinationale virksomheder og skatteforvaltninger fra Organisationen for Økonomisk Samarbejde og Udvikling (»OECD TP Guidelines«) (88).

2.2.4.1. Funktionsanalyse

(130) Sektion 3 i TP-rapporten fremlægger en funktionsanalyse af LuxSCS og LuxOpCo.

(131) I følge denne funktionelle analyse ville LuxSCS' hovedaktiviteter være begrænset til et immaterielt holdingselskabs og deltagelse i den løbende udvikling af immaterielle aktiver gennem CSA (89). LuxSCS skulle også licensere immaterielle aktiver, der er underlagt licensaftale, til LuxOpCo, og modtage royaltybetalinger i henhold til denne aftale.

(132) For så vidt angår LuxOpCo forklarer TP-rapporten, at »LuxOpCo vil ved hjælp af sine fuldtidsansatte ledende medarbejdere styre den strategiske beslutningstagning i tilknytning til driften af handels- og tjenesteydelsesforretningen og desuden lede de centrale fysiske komponenter i detailhandelen« (90). I henhold til Amazons brev af 23. oktober 2003 forventedes LuxOpCo at have »i alt mindst 25-30 fuldtidsbeskæftigede medarbejdere, herunder en fælleseuropæisk ledelse med ansvar for strategisk beslutningstagning i tilknytning til webstederne i EU« (91) og det resterende antal fuldtidsbeskæftigede medarbejdere (ca. 20) inden for områder som marketing, teknologi og tilgodehavender.

(133) TP-rapporten præciserer endvidere, at »(s)om følge af omstruktureringen forventes det, at LuxOpCo's hovedaktiviteter vil fokusere på udnyttelsen af Amazons softwareplatform i en indsats med konstant udvikling og forbedring af den softwarebaserede forretningsmodel, der ligger til grund for varerne og tjenesteydelserne, der leveres gennem webstederne i EU. […] (*2). Som en del af denne indsats vil LuxOpCo's ledelse arbejde på at finde muligheder for at forbedre og styrke detailhandlen og tjenesteydelserne gennem udnyttelse af nye og forbedrede platformsfunktioner og -egenskaber i takt med deres udvikling. Som udbyder af både varer og tjenesteydelser vil LuxOpCo stræbe mod at levere den optimale kundeoplevelse på alle områder, herunder opfyldelse, betalingsbehandling, beslutninger om marketing og overvågning af tredjeparters salgsresultater […]« (92).

(134) I sin rolle som detailhandler forventedes LuxOpCo at træffe beslutning vedrørende marketing og prisfastsættelse samt at håndtere alle aspekter af ordreopfyldelsesproceduren (93). Som operatør af servicevirksomheden ville LuxOpCo også være »ansvarlig for strategiske beslutninger vedrørende udvælgelse af tredjepartshandlende og produktkategorier samt markedsføring til og forhandling med tredjepartshandlende« (94). LuxOpCo skulle forventeligt benytte de immaterielle aktiver licenserede fra LuxSCS til driften af webstederne i EU. LuxOpCo forventedes at indehave den juridiske ret til lagerbeholdningen (95). LuxOpCo forventedes at påtage sig alle risici i tilknytning til lagerbeholdning og salg af produkter gennem webstederne i EU (96). Ifølge Amazons brev af 23. oktober 2003 skulle LuxOpCo eje og benytte de Luxembourg-baserede transaktionsbehandlingsservere til at gennemføre behandlingen af og autorisere betaling for kunder og tredjeparts sælgertransaktioner, herunder betaling til tredjepartshandlere (97).

(135) LuxOpCo skulle indgå en kontraktaftale med ASE, der skulle fungere som servicekommissionæragent i eget navn men til fordel for LuxOpCo, sammen med Amazons tredjeparts salgsprogrammer i Europa. ASE's tjenester skulle primært bestå i visse ordrebehandlingstjenester i tilknytning til servicetjenesteydelserne.

(136) De lokale EU-datterselskaber placeret i Tyskland, Frankrig og Det Forenede Kongerige skulle levere en række tjenesteydelser til webstederne i EU, herunder visse henvisnings- og support- samt marketings- og opfyldelsestjenester (98).

(137) Ifølge prognoser fra Amazons ledelse, der blev forelagt med henblik på TP-rapporten, forventedes LuxOpCo at øge sine indtægter gennem transaktionerne fra ca. 3,2 mia. EUR i 2005 til ca. 8,3 mia. EUR i 2010 med afholdelse af følgende omkostninger: omkostninger for varer som en procentandel på gennemsnitligt ca. 77,5 % af den forventede indtægt med en resulterende bruttomargin på ca. 22,5 %. Som følge af omstruktureringen i 2006 skulle LuxOpCo påtage sig de løbende omkostninger i forbindelse med ledelse og drift af Amazon-platformen i Europa, herunder også betaling og omkostninger i forbindelse med inddrivelse af fordringer, udgifter til dårlig gæld, visse udgifter til systemsupport samt udgifterne til løn til ledelse, teknologisk og andet personale beskæftiget med support for transaktioner på Amazon-platformen i området (99). De antagelser, som lå til grund for ledelsens prognoser, blev hverken offentliggjort eller gennemgået i TP-rapporten (100).

2.2.4.2. Valg af den mest passende metode til bestemmelse af koncerninterne afregningspriser

(138) Sektion 5 i TP-rapporten beskæftiger sig med valget af den mest passende metode til bestemmelse af koncerninterne afregningspriser for royaltysatsen i henhold til armslængdeprincippet.

(139) TP-rapporten foreslår to forskellige metoder til fastsættelse af priserne for transaktioner efter armslængdeprincippet for royaltyen, der skal betales af LuxOpCo til LuxSCS i henhold til licensaftalen: den ene baseret på metoden med sammenlignelige priser på et frit marked (Comparable Uncontrolled Price, »CUP«-metoden) og den anden baseret på residualavancefordelingsmetoden (101).

2.2.4.3. Fastsættelse af koncerninterne afregningspriser på grundlag af CUP-metoden

(140) Punkt 6.1. i TP-rapporten beregner en armslængdesats for royalty på grundlag af CUP-metoden.

(141) Der blev i første omgang gennemført søgninger i Amazons egne, interne database efter sammenlignelige licensaftaler, og et eksternt firma blev hyret til at finde frem til licensaftaler vedrørende immaterielle aktiver svarende til Amazons. De transaktioner, der blev fundet som et resultat af denne søgning, skønnedes ikke at være tilstrækkeligt sammenlignelige og blev derfor forkastet med henblik på CUP-analysen.

(142) Som næste trin identificerede TP-rapporten følgende relevante aftaler indgået siden 2000 af Amazon med tredjepartsforhandlere, i henhold til hvilke Amazon stillede sin teknologiplatform til rådighed for disse forhandlere: den strategiske allianceaftale mellem Rocket.zeta, Inc., Amazon.com, Inc., target.direct LLC og TARGET Corporation (»TARGET-aftalen«) (102), den strategiske allianceaftale mellem Rock-Bound, Inc. og ToysRUs.com LLC (»ToysRUs-aftalen«); produktlisteaftalen mellem Amazon.com Payments, Inc og Circuit City Stores, Inc. (»Circuit City-aftalen«); aftale om spejlhosting af websted mellem Frontier.zeta, Inc. og Borders Online LLC (»Borders-aftalen«); aftale om spejlhosting af websted mellem Amazon.com International Sales, Inc. og Waterstone's Bookseller Ltd. (»Waterstones-aftalen«). Amazon henviser til disse aftaler som »M.com-aftalerne«. TP-rapporten konkluderer på sin gennemgang af disse aftaler, at [A]-aftalen fastsætter en sammenlignelig ordning i et omfang, at de andre kontakter »ikke omfattede tilvejebringelsen af e-handelsteknologiplatformen« (103).

(143) Amazon forpligtede sig ifølge aftalen til at skabe, udvikle, hoste og vedligeholde et nyt [A]-websted og en [A]-store på Amazons websteder, som skulle erstatte [A]s eksisterende websted med e-handel. Funktionaliteterne, som skulle inkluderes i A-webstedet, skulle i det væsentlige svare til dem, som generelt fandtes i Amazons websteder. Til gengæld skulle [A] betale Amazon kompensation bestående af bl.a. honorar for opsætning (104), grundgebyr (105) og salgsprovisioner (106).

(144) For at gøre denne betaling sammenlignelig med licensafgiften (i TP-rapporten henvist til som »Royaltysats«) blev honoraret for opsætning afskrevet og allokeret til hver af de fire perioder, der henvises til i aftalen, og, sammen med det årlige grundgebyr, blev de konverteret til en procentdel af salget (spændende fra 3,4 % til 7,2 %). Da provisionen indeholdt i aftalen [A] spændte fra 4 % til 5 % af salget, var TP-rapportens første konklusion, at royaltysatsen i aftalen [A] spændte fra 8,4 % til 11,7 % af salget. [A] havde endvidere forpligtet sig til at betale Amazon visse gebyrer for både overskydende ordrekapacitet og overskydende lagerbeholdning. Disse gebyrer, som der henvises til i aftalen, blev ligeledes konverteret til en procentandel af salget, spændende fra 1,2 % til 0,7 %. Derfor blev armslængdespænd for royaltysatsen i begyndelsen beregnet til mellem 9,6 % og 12,6 % af salget.

(145) Endelig, da aftalen [A] ikke gav [A] adgang til Amazons kundedata, så inkluderede TP-rapporten en justering for at tilpasse CUP til det forhold, at LuxSCS gav LuxOpCo adgang til Amazons kundedata. Derfor blev der foreslået en opjustering på 1 % på grundlag af oplysninger tilgængelige i [B]-aftalen, hvilket resulterede i et armslængdespænd for royaltysatsen på mellem 10,6 % og 13,6 % af LuxOpCos salg.

2.2.4.4. Fastsættelse af koncerninterne afregningspriser på grundlag af residualavancefordelingsmetoden

(146) Punkt 6.2 i TP-rapporten beregner armslængdespænd for licensgebyr (i TP-rapporten henvist til som »royaltysats«) på grundlag af residualavancefordelingsmetoden. I sin anvendelse af denne metode foretages der i TP-rapporten et skøn af overskuddet i forbindelse med LuxOpCos »rutinefunktioner i sin rolle som det europæiske driftsselskab« (107) baseret på en opskrivning af omkostningerne, der afholdes af LuxOpCo (108).

(147) Med henblik på fastsættelse af armslængdespænd for denne opskrivning gennemførtes i forbindelse med TP-rapporten en søgning med henblik på at finde frem til sammenlignelige selskaber generelt identificeret som kendetegnede ved ledelse og drift af softwarebaserede transaktioner. En søgning i Amadeus-databasen efter sammenlignelige selskaber (109) ved hjælp af søgekriterier baseret på geografisk område (110), nøgleord i beskrivelsen af forretningsaktiviteterne (111) og klassifikation i nomenklaturen, kombineret med manuel screening, fandt frem til syv selskaber, der kunne betragtes som sammenlignelige med Amazon (112).

(148) På dette grundlag definerede TP-rapporten en »netto-opskrivning« som overskudsindikator til afprøvning af armslængdevederlag, der kan tilskrives LuxOpCos forventede funktioner, fastsat som driftsindkomst divideret med summen af omkostninger for varer og driftsudgifter (113). Baseret på data vedrørende de syv sammenlignelige selskaber blev det følgende treårige gennemsnit (1999-2001) præsenteret med interkvartil afstand: den nedre kvartil var 2,3 %, medianen var 4,2 %, og den øvre kvartil var 6,7 %. Tabellen med resultaterne angiver, at tallene er procentandele af nettosalget (114).

(149) Som resultat valgtes en mark up på [4-6] %, der blev anvendt på LuxOpCos driftsudgifter med henblik på at fastsætte »det relevante afkast, der kan tilskrives LuxOpCos rutinemæssige funktioner« (115). Afkastet blev efterfølgende trukket fra LuxOpCos driftsoverskud. Den resulterede forskel mellem dette afkast og LuxOpCos bogførte overskud, residualavancen, blev i TP-rapporten betragtet som stammende udelukkende fra brugen af de immaterielle aktiver licenseret fra Lux SCS.

(150) Endelig dividerede TP-rapporten hver af de forventede residualavancer med LuxOpCos forventede nettosalg for at opnå en indikator for royaltysatsen. På dette grundlag konkluderede TP-rapporten, at »en royaltysats på mellem 10,1 og 12,3 procent af nettoomsætningen betalt af LuxOpCo til LuxSCS ville være i overensstemmelse med armslængdestandarden i henhold til OECD's retningslinjer« (116).

(151) Beregningerne, der er indeholdt i TP-rapporten, er opsummeret og illustreret i tabel 1 (117). Kolonne 1 og 3 er blevet tilføjet af Kommissionen for at forklare disse beregninger: Tabel 1 Beregninger i TP-rapporten, jf. s. 32 i TP-rapporten (kolonne 1 og 3 tilføjet af Kommissionen) (mio. EUR) 1 2 3 4 5 6 7 8 9 2005 2006 2007 2008 2009 2010 a Indtægter 3 154,2 4 299,9 5 073,9 5 987,1 7 064,7 8 336,3 b COGS 2 446,9 3 332,7 3 932,6 4 640,5 5 475,8 6 461,4 c Bruttoavance a-b 707,3 967,2 1 141,3 1 346,6 1 588,9 1 874,9 d Driftsomkostninger 89,9 106,0 121,7 143,7 171,2 204,2 e Koncerninterne udgifter (co.uk,.de,.fr) 279,4 338,4 395,6 456,2 524,1 602,7 f LUX Commissionaire udgifter 2,8 3,4 4,1 4,9 5,9 7,0 g Driftsomkostninger (inkl. koncerninterne) d+e+f 372,1 447,8 521,4 604,8 701,2 813,9 h Anslået driftsoverskud (tab) før standardudbytte c-g 335,2 519,4 619,9 741,8 887,7 1 061,0 i Standardudbytte til LuxASE 0,14 0,17 0,20 0,24 0,29 0,35 j Standardudbytte til LuxOpCo [4-6] %×g 16,8 20,2 23,5 27,2 31,6 36,6 k Anslået restfortjeneste til udbetaling til LuxSCS h-i-j 318,3 499,1 596,2 714,3 855,8 1 024,0 l Effektiv royaltysats (i % af indtægter) k/a 10,1 % 11,6 % 11,8 % 11,9 % 12,1 % 12,3 %

2.2.4.5. Afstemning af de to transfer price-ordninger

(152) Ved at opsummere analysen af koncerninterne overførselspriser i licensaftalen, både med CUP-metoden og med residualavancefordelingsmetoden, skønnede TP-rapporten, at resultaterne konvergerede og indikerede, at et armslængdespænd for royaltysatsen betalt af LuxOpCo til LuxSCS i henhold til denne aftale lå på mellem 10,1 % og 12,3 % af LuxOpCos salgsindtægter.

(153) TP-rapporten konkluderer, at »mens det er rimeligt at konkludere, at en royaltysats, der vælges inden for det royaltysatsspænd, der indgår i begge disse metoder, vil være i overensstemmelse med armslængdeprincippet, vil der kunne være mindre forskelle i de nøjagtige fremtidige immaterielle aktiver, der overføres iht. [A]-aftalen, som vil kunne medføre mindre forskelle i resultaterne for de to metoder. […] det er rimeligt at konkludere […], at analysen af residualavancefordelingsmetoden er mindre tilbøjelig til at producere fordrejede skøn og derfor kan betragtes som et mere pålideligt mål for royaltysats i overensstemmelse med armslængdeprincippet« (118).

2.2.5. KONSEKVENSER AF DEN ANFÆGTEDE SKATTEAFGØRELSE

(154) De luxembourgske skattemyndigheder godkendte med den anfægtede skatteafgørelse indholdet i Amazons breve af 23. og 31. oktober 2003. Navnlig godtog man, at transfer price-ordningen med henblik på at fastsætte den årlige royaltysats, der skulle betales af LuxOpCo til LuxSCS i henhold til licensaftalen, som udgjorde grundlaget for fastsættelsen af LuxOpCos skattepligtigt indkomst i Luxembourg, var i overensstemmelse med armslængdeprincippet. Ordningen er opsummeret i figur2: Figur 2 Strukturen i Amazons europæiske selskaber 2006-2014, herunder ordningen for royaltybetaling Det regnskabsmæssige overskud ud over skattepligtig fortjeneste i den anfægtede afgørelse betales af LuxOpCo til LuxSCS i form af royalties LuxOpCos skattepligtige fortjeneste ifølge den anfægtede afgørelse 0,45 % på salg [4-6] % på OpEx 0,55 % på salg Amazon.com, Inc. US LUX LuxSCS Royalties Amazon EU Sàrl LuxOpCo Faktureret salg i EU of bogført i Luxembourg Datterselskaber i EU Amazon.co.uk Amazon.fr Amazon.de

(155) LuxOpCo anvendte den anfægtede skatteafgørelse som grundlag for fastsættelse af dets årlige selskabsskat i Luxembourg ved udfyldelsen af den årlige skatteopgørelse. Den anfægtede skatteafgørelse blev også anvendt af LuxSCS og dets amerikansk baserede partnere idet den bekræfter, at hverken LuxSCS eller dets partnere er underlagt pligt til at betale selskabsskat, kommuneskat eller, for sidstnævnte, skat af medejerandelen i LuxSCS (119).

(156) Tabel 2 illustrerer konsekvenserne af den anfægtede skatteafgørelse for beregningen af LuxOpCos beskatningsgrundlag i Luxembourg og størrelsen af royaltyudbetalingen (licensgebyr) til LuxSCS siden 2006. Kommissionen minder om, at LuxOpCo opererer som moderselskab i den skattemæssige enhed, selskabet udgør med ASE og AMEU, og at disse selskaber derfor behandles som en enkelt skatteyder i skattemæssig henseende i Luxembourg. I overensstemmelse hermed er tabel 2 udarbejdet på konsolideret grundlag, og der skelnes ikke mellem LuxOpCo, ASE og AMEU i de følgende dele af denne afgørelse. Tabel 2 Beregning af LuxOpCos beskatningsgrundlag og royaltybetalinger 2006-2013 (mio. EUR) Gruppen af enheder med skattepligt i Luxembourg 2006 2007 2008 2009 2010 2011 2012 2013 Indtægter i alt 1 979,4 3 545,7 4 298,6 5 605,4 7 628,8 10 086,3 13 312,1 [15 000 -15 500 ] Netto COGS 1 610,8 2 828,3 3 406,1 4 421,6 6 084,4 8 078,0 10 486,6 [11 500 -12 000 ] Driftsomkostninger i alt 262,5 476,8 530,0 637,6 918,3 1 461,7 2 252,9 [3 000 -3 500 ] Heraf Udgifter der skyldes prisforhøjelse 262,5 439,9 493,6 597,0 801,9 1 313,1 2 041,7 [2 500 -3 000 ] Heraf LuxOpCo — OpEx 78,6 162,6 203,6 258,4 317,7 483,1 662,7 [800-900] LuxOpCo — koncerninterne 183,8 277,3 290,0 338,6 484,1 830,1 1 379,0 [1 500 -2 000 ] Udgifter ekskluderet fra prisforhøjelse (ledelse og betingede aktier) 0,0 36,9 36,4 40,6 116,4 148,5 211,2 [200-300] Resulterende driftsoverskud 106,1 240,5 362,6 546,2 626,1 546,6 572,7 [600-700] Anslået udbytte i alt til gruppen af skattepligtige enheder i Luxembourg ved [4-6] % af justerede driftsomkostninger 11,8 19,8 22,2 26,9 36,1 59,1 91,9 [100-200] Analyse af loft/bund Loft over fortjeneste (0,55 % af indkomst) 10,9 19,5 23,6 30,8 42,0 55,5 73,2 [80-90] Loft over fortjeneste (0,45 % af indtægter) 8,9 16,0 19,3 25,2 34,3 45,4 59,9 [60-70] Luxembourg konsolideret fortjeneste — pr. loft/bund og udbytte 10,9 19,5 22,2 26,9 36,1 55,5 73,2 [80-90] Udbetalte royalties (gruppen af enheder med skattepligt i Luxembourg til LuxSCS) 95,2 221,0 340,4 519,3 590,0 491,1 499,4 [500-600]

(157) Ifølge beregningen af licensgebyret til LuxSCS består den omkostningsbasis (120), der anvendes ved beregningen af LuxOpCos beskatningsgrundlag i Luxembourg, af driftsomkostninger og omkostninger afholdt i forbindelse med de lokale tilknyttede virksomheder inden for EU, og som senere refunderes af LuxOpCo (i tabel 2 benævnt »LuxOpCo — koncernejet selskab«). Omkostningerne for de solgte varer og visse andre omkostninger, der betegnes som »udgifter udelukket fra mark up (ledelse og betingede aktier) i tabel 2«, er udelukket fra beregningen af LuxOpCos skattepligtige overskud. Den sidste kategori af udgifter omfatter følgende omkostninger: i) fra og med 2008 betalinger fra amerikanske datterselskaber under Amazon.com, Inc. for supporttjenester (121), som ikke var forventet på tidspunktet for den anfægtede skatteafgørelse; ii) med start i 2010 begyndte Amazon.com, Inc. at opkræve LuxOpCo for aktier tildelt aktiekompensation til ansatte i LuxOpCo og visse af dets direkte og indirekte europæiske datterselskaber (122). Amazon hævder, at disse beløb ikke ændrede funktioner eller risici ved LuxOpCo.

(158) Anvendelsen af mark up på [4-6] % på summen af LuxOpCos driftsudgifter og koncerninterne omkostninger resulterer i et estimeret samlet afkast til gruppen af enheder med skattepligt i Luxembourg. Dette resultat afprøves derefter mod lofts- og bundkriterierne (0,55 % og 0,45 % af omsætningen). I tilfælde, hvor det forventede samlede afkast var højere end 0,55 % af indtægterne (som i årene 2006, 2007, 2011, 2012 og 2013), var anvendelsen af loftet afgørende for vurderingen af LuxOpCos skattepligtige indkomst i Luxembourg, der omtales i tabel 2 som »Konsolideret fortjeneste i Luxembourg — pr. loft/bund og afkast«.

(159) Endelig fratrækkes den luxembourgske konsoliderede fortjeneste (benævnt LuxOpCo-afkastet i anmodningen om skatteafgørelse) fra driftsresultatet (benævnt »EU-driftsoverskud« i afgørelsen) for dermed at fastsætte licensgebyret til LuxSCS.

2.3. YDERLIGERE OPLYSNINGER FREMSENDT I LØBET AF DEN FORMELLE UNDERSØGELSE

(160) I løbet af undersøgelsen har Amazon fremsendt oplysninger om det europæiske online detailhandelsmarked, dets forretningsmodel generelt og navnlig dets europæiske operationer, om licensaftaler for immaterielle aktiver indgået med ikke-tilknyttede enheder, og dets nye selskabs- og skattestruktur i Luxembourg med virkning fra juni 2014. Disse oplysninger supplerer de oplysninger, der allerede er fremlagt i punkt 2.1 og 2.2.

2.3.1. OPLYSNINGER OM DET EUROPÆISKE ONLINE DETAILHANDELSMARKED

(161) Det europæiske online detailhandelsmarked var genstand for en rapport bestilt af Amazon hos [Konsulent 3], et konsulentfirma, der indeholder en analyse af de økonomiske tendenser i e-handelssektoren i Europa (»[Konsulent 3]-rapporten«) (123). Rapporten fra [Konsulent 3] indeholder en beskrivelse af »online-handelssektoren« som online salg af fysiske goder fra online detailhandlende, dvs. som operatører, der køber varer, opbevarer dem på deres lager og videresælger dem online (124).

(162) Ifølge denne rapport ligner onlinedetailforhandlernes aktiviteter mere de fysiske detailforhandleres aktiviteter end de digitale tjenesteudbyderes aktiviteter (125). Den største forskel mellem fysiske detailhandlere og online-detailhandlere ligger i den anvendte produktdistributionskanal (126). Undersøgelsen peger også på, at onlinedetailhandlere strukturelt er mindre rentable end digitale tjenesteudbydere, da onlinedetailhandlere har væsentlige grundlæggende omkostningsvariabler. Omkostningsstrukturen hos digitale tjenesteudbydere er mere stabil end detailhandlernes og giver mulighed for stordriftsfordele og højere margener, når en virksomhed har nået en vis størrelse (127). For detailhandlere, hvad enten de opererer fysisk eller online, er virkningen af stordriftsfordele på rentabiliteten begrænset, da de fleste omkostninger er variable. Ændringer i omkostningerne i forbindelse med de solgte varer, rabatter og udgifter til logistik, der udgør en væsentlig del af de samlede omkostninger, er stærkt forbundet med forretningsvolumenet (128). Denne faktor, sammen med den stærke konkurrence, der er kendetegnende for onlinedetailbranchen, resulterede i negative gennemsnitlige EBIT-margener på det europæiske onlinedetailmarked. I perioden 2006-2013 var forholdet mellem den gennemsnitlige EBIT-margin og salget – 0,5 %.

(163) [Konsulent 3]-rapportens analyse af markedsdynamikken i de fem mest befolkede lande i Europa (129) viser, at »onlinedetailsegmentet oplevede en stærk vækst og var genstand for stærk konkurrence mellem 2006 og 2013« (130). Navnlig »[…] den stærke konkurrence tvang onlinedetailhandlere til store investeringer for at opretholde væksten i markedssegmentet og holde trit med konkurrencen og dermed sætte margenerne under pres eller endda presse dem ind i negativområdet. Online-detailhandlere var villige til at ofre på kortsigtet rentabilitet med håb om, at gennemførte investeringer ville skabe overskud i det lange løb« (131). Rapporten konkluderer, at det for at opnå succes på de konkurrencedygtige europæiske detailmarkeder er nødvendigt at tage hensyn til de særlige lokale forhold på disse markeder (132).

2.3.2. OPLYSNINGER PÅ AMAZONS FORRETNINGSMODEL

2.3.2.1. De »tre søjler« i Amazons detailforretningsmodel

(164) Ifølge Amazon (133) er de vigtigste drivkræfter i dets detailvirksomhed sortiment (produkt/tilbud og priser (134)), pris og bekvemmelighed (brugervenlig funktionalitet, hurtig og pålidelig opfyldelse, rettidig kundeservice, funktionsrigdom og pålideligt indhold samt et sikkert transaktionsmiljø) (135), hvor udvælgelse kommer først, derefter pris og siden bekvemmelighed (136). Disse vigtige drivkræfter er traditionelle mål for detailhandel (137), og Amazon henviser til dem som »de tre søjler« (138). Ifølge Amazon er udførelsen af de tre søjler kritisk og kræver unikhed og innovation i bl.a. produktudbud, teknologi, forretningslinje og geografi (139), hvilket hovedsagelig afhænger af menneskelig aktivitet. De tre søjler skal tilpasses hvert enkelt marked, hvor Amazon opererer (140).

(165) Sortiment: Ifølge Amazon er varesortimentet en af de vigtigste drivkræfter i dets succes. Amazons medarbejdere definerer det som at tilbyde kunderne alt, hvad de kunne tænke sig at købe. Dette kræver, at man forstår kundernes smag og foretrukne køb på et givet marked, rekrutterer relevante leverandører og sikrer, at produkterne er på lager (141). Ifølge Amazon er der en nær tilknytning mellem sortiment og indtægter (142). Amazon stræber efter at have det bredest mulige sortiment og konstant øge antallet af tilbudte produkter (143). Amazon ekspanderer konstant sit sortiment, fordi jo bredere sortimentet er, jo bedre er kundeoplevelsen (144).

(166) Da præferencer er lokale og kategori- og leverandørpræferencer varierer med geografien (145), er varesortimentet også lokalt, fordi smag og kulturer er lokalt forskellige (146). Dette kan ses ved at sammenligne Amazons bedste sælgende varer, som er forskellige fra land til land (147). Målet og hovedansvaret på landsniveau er at opbygge en forretning, der primært er fokuseret på fysisk detailhandel og at skabe et sortiment, der er relevant for kunden (148). Et sådant sortiment opbygges gennem personlig forhandling (mennesker med mennesker) (149).

(167) Amazon skaber sit varesortiment på tre måder: i) gennem opkøb af virksomheder, ii) ved at indgå partnerskaber med leverandører og iii) tredjepartsprogrammer som f.eks. Marketplace. For eksempel startede Amazon sit salg af værktøj i USA ved at opkøbe et eksisterende firma, der allerede solgte værktøjer, for at få adgang til de eksisterende leverandørforhold og det sortiment, Amazon ønskede at udvide sin detailvirksomhed med (150). Partnerskaber med leverandører kræver specifikt kendskab til markedet og opbygning af tillid hos leverandører (151). Når et partnerskab er etableret med en leverandør, skal lokale salgsmedarbejdere pleje dette forhold, overholde leverandørernes betingelser og have kendskab til det lokale marked. Amazons Marketplace tilbyder andre detailhandlere brug af Amazons platform til deres e-handelsvirksomhed, også selv om de er direkte konkurrenter til Amazon. Amazon oprettede den tekniske kontoadministration (»TAM«), der er kontaktpunktet for Marketplace-sælgere med tekniske spørgsmål efter deres lancering på Amazon-webstederne. Amazon udviklede også sin teknologi for at tillade potentielle sælgere selv at tilmelde sig til Marketplace, og fra 2010/2012 er tilmelding gennem selvbetjening blevet vigtigere for Amazons Marketplace-aktiviteter (152).

(168) Pris: Ifølge Amazon er prisen den næstvigtigste drivkraft i dets forretning. Amazon bestræber sig på at holde priserne så lave som muligt (153). Mens Amazon indtil 2009 hovedsageligt anvendte manuel prissætning (154), så er priserne siden blevet fastsat ved hjælp af en prisalgoritme.

(169) Bekvemmelighed: Ifølge Amazon er bekvemmelighed den tredje drivkraft i dets forretning. Bekvemmelighed består af flere mål, der har til formål at lette og forbedre kundeoplevelsen, såsom i) at hjælpe kunder med at finde det, de søger efter, samtidig med at sikre komplette produktoplysninger til kunden, og ii) levere de indkøbte produkter så hurtigt og præcist som muligt (155).

2.3.2.2. Onlinemarketingsindsatsen

(170) Ud over valg, pris og bekvemmelighed er Amazons online marketingindsats en vigtig drivkraft for at lede trafik til Amazons websteder og øge detailsalget (156).

(171) Før 2003 samarbejdede Amazon med internationale reklamebureauer som støtte for markedsføringsindsatsen. Dette ændrede sig i 2003, da Amazon begyndte at drive sin egen online marketingindsats. Et af Amazons største online marketingværktøjer er dets »Associates Program« (157), som er et vigtigt trafikskabende initiativ (158). Amazon udviklede Associates-programmet for at etablere marketingpartnerskaber med såkaldte associerede websteder (»associated websites«), der annoncerer Amazon eller dets produkter for at kanalisere internettrafik til Amazons websteder (159).

(172) Da først teknologien til Associates-programmet var blevet udviklet, måtte den integreres i hvert land med lokale associerede websteder. Implementeringen af Associates-programmet kunne derfor kun udføres lokalt (160). Derfor blev gruppen bag Amazons Associates-program delt i et »softwareteam« og et »rekrutteringsteam« (dvs. et forretningsudviklingsteam). Mens softwareteamet var fuldstændig baseret i Seattle, blev rekrutteringsteamene etableret lokalt i lande, hvor Amazon drev et websted (161), som Tyskland, Det Forenede Kongerige og Japan (162).

(173) Udvælgelsen af de mest relevante lokale partnerwebsteder (websteder, der annoncerer Amazon-produkter) til Associates-programmet, som efterfølgende vil øge trafikken til Amazons websteder, kræver kendskab til det lokale marked (163). Derfor skabes netværket af associerede websteder af lokale Amazon-teams. Dette omfatter rekruttering af de lokale websteder (herunder websteder i EU), fastsættelse af associeringsgebyr og kontrol af tilfælde af svig. Denne proces starter med store spillere som Google og fortsætter ned til websteder med specielle interesser og få besøgende. Alle aftaler forhandles lokalt, fordi lokale forhold skal inddrages til søgemaskineoptimering, selv med globale websteder som Google (164).

2.3.2.3. Teknologi

(174) Amazon beskriver sig som et teknologibureau, »med en tilgang til detailhandel som var det et teknisk problem« (165). Teknologi er således en vigtig del af Amazons forretning. Teknologi giver Amazon mulighed for at levere konkurrencedygtige priser, målrette forslag til varer til bestemte kunder, behandle betalinger, administrere lagerbeholdninger og sende varerne til kunderne. Teknologi er også nødvendig for at understøtte forretningernes størrelse, da Amazons forretningsstrategi er baseret på konstant ekspansion (166).

(175) Amazons teknologi er ikke statisk, men udvikles og forbedres løbende. Hvis Amazon ikke opdaterede og vedligeholdt sin teknologi, ville Amazon ikke kunne levere den »omfattende e-tail-oplevelse, der ligger til grund for dets kommercielle succes« (167). Udover at vedligeholde og forbedre den eksisterende teknologi udvikler Amazons teams software, som understøtter nye funktionaliteter, der tilføjes gennem årene (168). Som sagt af Amazon, er dette afgørende for dets forretning, da »[…] konstant udvikling og innovation af software er uundværlig for at forhindre Amazons teknologi i at blive forældet og svigte i driften af forretningen« (169). Amazon stræber efter at være pålidelig, tilgængelig, hurtig og fleksibel i sine transaktioner (170).

(176) Amazon er afhængig af både software- og hardwareteknologi (171). Dets softwareinfrastruktur er baseret på en såkaldt »serviceorienteret arkitektur«, som i det væsentlige er en samling funktioner (»services«) i softwaren, der er i stand til at kommunikere med hinanden. De enkelte tjenester i Amazons serviceorienterede arkitektur samarbejder om at levere forskellige former for detailfunktionalitet, både i interne processer og til kunderne (172). Dette gør bl.a. vedligeholdelse af de enkelte softwarekomponenter nemmere og sikrer en højere grad af innovation.

(177) Hovedelementerne i Amazons softwareteknologi er beskrevet nedenfor: a) Softwareplatform: Softwarekode udviklet af Amazon til at drive sine hjemmesider består af komplekse softwareværktøjer, der kører de forskellige funktioner på webstederne, f.eks. søgning og navigation, ordrebehandling og personalisering. Softwareværktøjerne udgør ved platformens rod et integreret system, som hele tiden forbedres, styrkes og ændres. Hovedfunktionerne omfatter hastighed, funktionernes omfang og fleksibilitet i svar på brugernes behov. b) Websidens layout: Designet skaber en unik »præsentation« af webstedet. c) Katalogprogrammet: Kataloget består af alle oplysninger om de produkter, som Amazon sælger på sine websteder. Amazons katalog er kendt for omfanget af produktoplysninger, der indhentes gennem forespørgsel til andre tjenester, såsom tilgængelighed og prisoplysninger. d) Søgnings- og navigationsfunktionssoftware: Softwareværktøjer, der understøtter webstedernes søge- og navigationsfunktioner, tillader, at den store mængde informationer i produktkatalogerne er fleksibelt og logisk organiseret og sorteret. Udviklerne af webstedets navigation bruger disse værktøjer til at organisere dataene, så de maksimerer sandsynligheden for, at kunderne finder det, de søger. e) Logistiksoftware: Logistikprocessen benytter software udviklet af Amazon til at styre inventar, forsyningskæde, logistik og genopbygning af lageret. f) Ordrebehandlingssoftware: Ordrebehandlingsprocessen benytter software udviklet af Amazon til at udføre visse funktioner, især kommunikation med Amazons ordrebehandlingscentre for at bekræfte produkttilgængelighed, validere forsendelse, estimere leveringsdatoen og kommunikere bestilling af gaveemballering og andre kundepræferencer. g) Kundeservicesoftware: Kundeservicemedarbejderne bruger software udviklet af Amazon til at overvåge kundeordrer og reagere hurtigt og effektivt på den store forskellighed. h) Personaliseringssoftware: Amazon har udviklet og udvikler fortsat softwareværktøjer, der gør det muligt for Amazon-databaserne at lagre, organisere og hente en stor mængde data om de enkelte kunders præferencer og købshistorik. Denne funktion giver en bedre brugeroplevelse, hvorfor de er mere tilbøjelige til at generere gentagne køb.

2.3.3. YDERLIGERE OPLYSNINGER OM LUXOPCO

2.3.3.1. LuxOpCos organisationsstruktur

(178) I sine breve af 18. december 2015 og 15. januar 2016 fremlagde Amazon en oversigt over LuxOpCos organisationsstruktur, som den så ud ved slutningen af 2013, og beskrev selskabets afdelinger.

(179) LuxOpCos organisationsstruktur er illustreret i organigrammet i figur 3. Antallet af medarbejdere (fuldtidsækvivalent (173)), der er beskæftiget i hvert af LuxOpCos teams, er indikeret i parentes. For eksempel beskæftigede lokaliserings- og oversættelsesteamet, som efterfølgende blev overført til [et andet Amazon-selskab] og omdøbt til »Softwareudviklings- og oversættelsesteam«, [60-70] fuldtidsmedarbejdere ved slutningen af 2013. Figur 3 LuxOpCos organigram, som det så ud ved afslutningen på 2013 […]

(180) Ifølge Luxembourg-selskabets personalepolitik, der er indeholdt i manualen (174) med politikker og procedurer i EU-området, skal alle stillinger med et fælleseuropæisk ansvar, dvs. for mere end to europæiske lande, være baseret i Luxembourg, navnlig stillingerne over et bestemt jobniveau. Derfor skal hver af de luxembourgske operative enheder (LuxOpCo, ASE og AMEU) have direktører beskæftiget i Luxembourg, og de har ikke lov til at have direktører ansat andre steder i Europa eller i USA. Luxembourg-beskæftigede, der er ansvarlige for detailhandel, drift, associerede virksomheder og hovedkontorfunktioner såsom jura, økonomi, regnskab, skat, likviditet, personale og PR, skal være ansat hos LuxOpCo. ASE beskæftiger vicedirektøren for europæisk salg og alle medarbejdere, der beskæftiger sig med aktiviteterne hos Marketplace, Merchants@ og Enterprise Solutions (f.eks. tekniske kontoadministratorer, chefen med ansvar for forbindelserne hos Enterprise Solutions). Chef med ansvar for forbindelserne hos Enterprise Solutions er en fælleseuropæisk stilling baseret i Luxembourg. Tekniske kontoadministratorer med EU-ansvar er baseret i Luxembourg, mens tekniske kontoadministratorer dedikeret til handlende i et lokalt land er baseret i det pågældende land.

(181) Ovennævnte politik afspejles i fordelingen af stillinger og jobindehavere blandt Amazons europæiske enheder, sådan som det fremgår af listen over Amazons medarbejdere siden 1997 (175). Amazons medarbejdere i rollerne som direktør eller vicedirektør med ansvar inden for EU-området, er ansat hos LuxOpCo […] eller hos ASE […], mens medarbejdere med lavere jobposition eller kun ansvarlige for et enkelt land er ansat i de lokale datterselskaber i EU.

2.3.3.2. Finansielle oplysninger om LuxOpCo

(182) LuxOpCos resultatopgørelser og balancer som præsenteret i årsregnskabet for årene 2006-2013 er gengivet i tabel 3. Tabel 3 Finansielle oplysninger om LuxOpCo for 2006-2013 (mio. EUR) LuxOpCo fortjeneste og tab 2006 2007 2008 2009 2010 2011 2012 2013 Nettoomsætning N/A N/A N/A N/A N/A 9 130,1 11 892,9 [13 500 -14 000 ] COGS N/A N/A N/A N/A N/A 7 078,4 9 171,9 [10 000 -10 500 ] Nettoomsætning 1 930,1 3 426,7 4 031,6 5 191,1 7 042,1 2 051,7 2 721,0 [3 000 -3 500 ] Personaleudgifter 2,2 5,1 7,5 11,4 14,0 23,4 40,7 [60-70] Værdijustering for aktiver 4,0 14,9 16,1 15,9 31,8 81,8 254,4 [200-300] Andre driftsindtægter 91,3 128,6 211,7 286,6 451,0 724,6 1 183,1 [1 500 -2 000 ] Heraf Royalties modtaget fra ASE 78,6 126,1 196,2 285,6 449,8 694,3 1 072,3 [1 500 -2 000 ] Royalties modtaget fra AMEU 2,5 7,5 0,0 0,0 21,9 95,9 [100-200] Andre (eksterne) driftsudgifter 1 979,5 3 546,8 4 188,5 5 416,5 7 418,2 2 647,3 3 726,2 [4 500 -5 000 ] Heraf COGS 2 608,4 3 058,4 3 952,6 5 458,1 Royalties betalt til LuxSCS 95,2 257,9 341,4 519,3 590,0 491,1 499,4 [500-600] Renteindtægter og lignende indtægter 10,9 22,7 29,7 19,2 23,8 65,4 131,1 [40-50] Renteudgifter og lignende udgifter 30,4 16,5 35,5 38,3 33,1 60,5 80,0 [70-80] (19,5) 6,2 (5,7) (19,1) (9,3) 4,9 51,1 [30-40] Skat på fortjeneste og lignende udgifter 4,6 (1,6) 6,7 4,2 5,5 8,2 2,2 [0-10] Fortjeneste (tab) for regnskabsåret 11,6 (3,7) 18,8 10,6 14,4 20,4 (68,3) [20-30]

LuxOpCo konsolideret balance (mio. EUR) 2006 2007 2008 2009 2010 2011 2012 2013 Aktiver Anlægsaktiver 190 209 275 304 547 915 1 361 [1 500 -2 000 ] Immaterielle anlægsaktiver 0 0 0 0 0 2 121 [100-200] Materielle anlægsaktiver 6 5 1 1 3 5 8 [0-10] Finansielle anlægsaktiver 184 203 274 303 544 908 1 232 [1 500 -2 000 ] Aktuelle aktiver 887 1 171 1 518 2 396 3 255 4 113 4 851 [5 000 -5 500 ] Inventar 185 227 245 384 591 990 1 350 [1 500 -2 000 ] Debitorer 152 255 266 320 511 798 916 [1 000 -1 500 ] Overdragelige værdipapirer 99 112 376 1 049 1 348 1 182 924 [800-900] Kontanter på bankkonto, kontantbeløb i postchecks, checks og kontantbeholdning 451 577 632 644 805 1 143 1 661 [1 500 -2 000 ] Forudbetalinger 0 0 1 1 5 3 16 [10-20] Aktiver i alt 1 077 1 380 1 794 2 702 3 807 5 031 6 228 [7 000 -7 500 ] Passiver Kapital og reserver 35 41 73 89 117 185 109 [100-200] Efterstillet gæld 1 011 1 302 1 676 2 521 3 553 4 636 5 817 [6 500 -7 000 ] Handelskreditorer 397 597 779 1 136 1 661 2 187 2 910 [3 000 -3 500 ] Skyldige beløb til datterselskaber 550 632 833 1 285 1 712 2 109 2 460 [2 500 - 3 000 ] Skattegæld og gæld til socialforsikring 2 6 5 3 1 116 121 [100-200] Andre kreditorer og leverandørforpligtelser 61 68 59 96 179 224 327 [100-200] Udskudt indkomst 31 37 46 92 137 210 301 [300-400] Passiver i alt 1 077 1 380 1 794 2 702 3 807 5 031 6 228 [7 000 -7 500 ]

(183) LuxOpCo var ansvarlig for koncernens likviditetsstyring i Europa (176). Beløb, der skyldes til associerede virksomheder, omfatter et lån ydet af LuxSCS til LuxOpCo i henhold til en kreditaftale (177). Denne kreditaftale blev beskrevet af Amazon som »Back-to-back-aktivitet« (ryg mod ryg) (178). Mellem 2006 og 2016 udnyttede LuxOpCo de midler, der blev tegnet under kreditfaciliteten til erhvervelser (f.eks. [erhvervelse Q, R, S og T]) eller til at yde lån eller egenkapitalforhøjelse til sine datterselskaber til finansiering af deres kapitaludgifter ([eksempler på anvendelse af lån fra LuxOpCo datterselskaber]) (179). LuxOpCos skyldige beløb til LuxSCS steg fra 387 mio. EUR i 2006 til [2 000-2 500] mio. EUR i 2013 (180).

(184) Nærmere oplysninger om værdireguleringer og hensættelser vedrørende omsætningsaktiver er angivet i tabel 4. Tabel 4 Værdireguleringer og hensættelser vedrørende LuxOpCos omsætningsaktiver (EUR i tusinder) 2006 2007 2008 2009 2010 2011 2012 2013 2014 Værdijustering for nuværende aktiver N/A 8 043 12 556 15 343 170 176 54 908 80 858 [70 000 -80 000 ] [40 000 -50 000 ] Heraf: Inventar 12 694 45 664 68 251 [60 000 -70 000 ] Handelsdebitorer 4 382 9 244 12 607 [10 000 -20 000 ] Hensættelser til værdijusteringer: Til inventar 16 525 19 340 25 127 35 482 48 320 91 060 152 543 [200 000 -300 000 ] [200 000 -300 000 ] Handelsdebitorer — dubiøse fordringer 6 022 11 019 13 739 9 019 11 739 1 653 16 042 [10 000 -20 000 ] [20 000 -30 000 ]

(185) Amazon gav en detaljeret oversigt over de vigtigste komponenter i LuxOpCos omsætning, som er gengivet i tabel 5. Tabel 5 Komponenter i LuxOpCos omsætning (mio. EUR) 2006 2007 2008 2009 2010 2011 2012 2013 Netto salgsindtægter 1 798,9 3 152,7 3 849,4 5 019,6 6 751,5 8 741,0 11 166,3 [12 000 -12 500 ] Markedsplads 71,0 158,1 216,2 302,5 467,0 721,9 1 105,8 [1 500 -2 000 ] Digital 0,0 23,2 28,7 26,6 58,9 146,2 369,5 [500-600]. Opfyldt af Amazon 0,0 0,1 0,4 4,2 53,6 80,5 175,6 [400-500] Prime-abonnementer 0,0 0,4 5,8 25,8 60,4 77,3 113,2 [100-200] Transportomkostninger til interesseforbundne partnere 74,8 135,1 125,9 124,9 117,8 160,2 208,9 [100-200] Gaveindpakning 2,9 4,4 4,6 5,4 11,7 14,6 24,4 [20-30] Supplerende indtægter 30,1 71,7 67,6 96,4 107,9 144,5 148,5 [100-200] 1 977,7 3 545,7 4 298,7 5 605,4 7 628,8 10 086,3 13 312,1 [15 000 -15 500 ]

(186) Amazon fremlagde en detaljeret opdeling af LuxOpCos driftsudgifter, som er gengivet i tabel 6. Tabel 6 Detaljeret opdeling af LuxOpCos driftsudgifter (mio. EUR) LuxOpCo eksterne driftsomkostninger 2006 2007 2008 2009 2010 2011 2012 2013 Bygningsomkostninger 1,2 2,4 4,3 3,6 3,9 8,0 8,9 [10-20] COGS 1 486,6 2 608,4 3 058,4 3 952,6 5 458,1 0,0 0,0 [20-30] Advokatbistand og anden rådgivning 1,5 4,3 5,6 4,9 8,8 16,2 21,2 [30-40] Medarbejder 2,5 2,4 3,2 3,3 4,7 11,7 25,2 [20-30] Opfyldelse 3,1 6,0 8,1 10,1 15,2 25,2 42,9 [60-70] Koncerninterne 267,2 544,3 665,3 870,6 1 127,4 976,3 1 591,3 [2 000 -2 500 ] Marketing 47,3 63,7 85,6 123,9 155,0 259,5 386,6 [400-500] Andre 0,6 – 0,3 11,3 2,0 – 7,4 – 4,6 – 6,6 – [0-10] Tilgodehavender og kreditkortgebyrer 24,7 46,0 47,5 49,0 60,4 57,6 55,9 [60-70] Royalties 0,0 0,3 2,0 29,9 66,1 0,0 0,5 [0-10] Transport 145,0 269,2 297,2 366,6 525,9 794,3 1 065,9 [1 000 -1 500 ] I alt 1 979,5 3 546,8 4 188,5 5 416,5 7 418,2 2 144,1 3 191,8 [4 000 -4 500 ]

(187) Hvad angår marketingsudgifter fremlagde Amazon en yderligere opdeling af denne kategori af LuxOpCos udgifter, som er gengivet i tabel 7. Tabel 7 Detaljeret oversigt over LuxOpCos marketingsudgifter (mio. EUR) LuxOpCo marketingsudgifter 2006 2007 2008 2009 2010 2011 2012 2013 Annonceplacering 0,0 0,9 -0,1 0,0 0,0 19,7 57,5 [60-70] Kompagnoner 29,7 42,9 57,1 71,0 77,7 101,8 136,1 [100-200] Coop-sælger – 0,4 0,0 0,0 – 2,3 – 4,5 – 8,9 – 14,4 – [20-30] DVD'er bortskaffelse 3,8 0,5 -0,1 0,0 0,0 0,0 0,0 [0-10] DVD-licensgebyrer 0,4 0,2 0,0 0,0 0,0 0,0 0,0 [0-10] DVD'er skat 0,3 0,1 0,0 0,0 0,0 0,0 [0-10] Redaktionelt indhold 1,1 1,1 1,1 1,4 1,2 1,4 2,1 [0-10] Gratis eksemplar 0,0 0,0 0,0 0,0 0,0 0,0 [0-10] Onlinereklamer 0,0 0,0 0,1 0,2 2,6 9,4 [20-30] Reklamekampagner 0,1 0,2 0,1 0,2 0,2 10,2 18,6 [10-20] Forskning 0,0 0,2 0,5 0,5 0,7 2,3 0,7 [0-10] Sponsorerede link 12,6 17,2 26,9 52,9 79,5 130,4 176,2 [200-300] Synd-annonceudgifter 0,0 0,0 0,0 0,0 0,0 0,3 [0-10] Syndikeret butik 0,0 0,0 0,0 0,0 0,0 0,0 [0-10] Andre 0,0 0,0 0,0 0,0 0,0 0,0 0,0 [0-10] I alt 47,3 63,7 85,6 123,9 155,0 259,5 386,6 [400-500]

(188) Amazon fremlagde også en opdeling af koncerninterne omkostninger som opsummeret i tabel 8. Tabel 8 Opdeling af koncerninterne omkostninger (mio. EUR) 2006 2007 2008 2009 2010 2011 2012 2013 Reklame 0,1 0,1 – 0,1 – 0,9 25,8 39,6 [30-40] Udgifter til udvikling af applikationer 1,4 [0-10] Kundeservice 10,9 18,5 17,7 22,2 54,7 47,7 74,6 [100-200] Datacenter 14,0 24,4 27,8 27,7 35,1 67,7 107,4 [100-200] Opfyldelsescenter 106,6 175,0 188,3 228,1 313,1 576,3 973,0 [1 000 -1 500 ] Marketing 27,9 50,1 24,2 28,3 Operationer 0,1 0,0 0,0 0,2 0,2 0,2 0,2 [0-10] Delt servicecenter 2,0 6,2 [10-20] Supportservice 0,2 -0,2 31,9 32,1 80,9 107,9 172,3 [200-300] 159,8 268,0 289,9 338,4 483,1 827,6 1 374,7 [1 500 -2 000 ]

2.3.3.3. Forholdet mellem LuxOpCo og de lokale datterselskaber i EU

(189) Som forklaret i betragtning 114 og 115 leverer de lokale datterselskaber i Europa visse koncerninterne tjenesteydelser til LuxOpCo til gengæld for et vederlag, der dækker deres relevante omkostninger plus en opskrivning. Ud over nogle variationer i kendetegnene i de tjenesteydelser, som skal leveres af de lokale datterselskaber i Europa, og den opskrivning, der anvendes på de relevante omkostninger (181), er serviceaftalerne i vid udstrækning identiske (182).

(190) I henhold til aftalerne om tjenesteydelser skal de lokale datterselskaber i EU i videst muligt omfang levere generelle tjenesteydelser til LuxOpCo fra tid til anden som anmodet af LuxOpCo. Disse tjenesteydelser skal leveres i overensstemmelse med servicestandarder og retningslinjer, som leveres af LuxOpCo (183). Ud over de generelle tjenesteydelser tilbyder de fem lokale datterselskaber i EU i Frankrig, Tyskland og Det Forenede Kongerige forskellige tjenesteydelser: Amazon.fr SARL (184) og Amazon.de GmbH (185) leverer kundeservice og service til de handlende samt supporttjenester, Amazon.fr Logistique SAS (186) og Amazon Logistik GmbH (187) leverer opfyldelsestjenester, og Amazon.co.uk Ltd (188) tilbyder opfyldelsestjenester, kundeservice og service til de handlende samt supporttjenester. Disse tjenester leveres også på grundlag af en anmodning fra LuxOpCo.

(191) De lokale datterselskaber i EU fungerer som selvstændige entreprenører (189) og er ansvarlige for at opretholde en organisation med kvalificeret personale, der er i stand til at opfylde de kommercielle og tekniske krav til tjenesteydelserne samt opretholde de nødvendige faciliteter og udstyr, der anvendes til udførelsen af disse tjenesteydelser (190). De lokale datterselskaber i EU påtager sig intet ansvar for salg eller varebeholdninger (191). Som forklaret i betragtning 108 og 109 tager LuxOpCo de strategiske beslutninger om varer og priser (som er afgørende for LuxOpCos forretningssucces (192)), registrerer salg og omkostninger, der er forbundet hermed (se tabel 3), ligesom de ejer og påtager sig risikoen i forbindelse med lagerbeholdningen.

(192) De relevante omkostninger, der afholdes af de lokale datterselskaber i EU for de leverede tjenesteydelser, opskrives med en forskellig sats. Opskrivningen er fastlagt i aftalerne om tjenesteydelser, bilag 1, som den gældende opskrivningssats (193).

2.3.4. YDERLIGERE OPLYSNINGER OM LUXSCS

2.3.4.1. Finansielle oplysninger om LuxSCS

(193) Balancen og resultatopgørelsen for LuxSCS for regnskabsårene 2005-2013 er gengivet i tabel 9. Tabel 9 LuxSCS balance og resultatopgørelse (EUR i tusinder) LuxSCS konsolideret balance 2005 2006 2007 2008 2009 2010 2011 2012 2013 KAPITAL Tegnet kapital 1 4 4 4 4 4 4 4 [0-10] Overkurs ved emission 116 204 417 587 417 587 417 587 417 587 417 587 464 363 549 035 [500 000 -600 000 ] Opskrivningshenlæggelser 690 [400-500] Fortjeneste (tab) overført og for regnskabsåret -149 362 -191 242 -26 127 275 480 684 473 1 125 172 1 426 951 1 544 845 [1 500 000 -2 000 000 ] KREDITORER Skyldige beløb til datterselskaber 33 185 171 406 25 525 26 292 28 013 37 549 65 931 138 006 [100 000 -200 000 ] Andre kreditorer og leverandørforpligtelser 0 13 540 49 1 095 208 629 327 515 [1 000 -10 000 ] Passiver i alt 28 411 294 417 037 720 457 1 130 285 1 580 941 1 957 577 2 233 094 [2 000 000 -2 500 000 ] AKTIVER Aktier i tilknyttede virksomheder 25 24 184 24 184 24 184 25 909 42 176 104 652 130 152 [100 000 -200 000 ] Immaterielle aktiver (erhvervede) og goodwill 18 978 116 101 [90 000 -100 000 ] Beløb, der skyldes af tilknyttede virksomheder 0 387 053 392 810 696 227 1 104 283 1 538 640 1 833 863 1 986 763 [2 000 000 -2 500 000 ] Andre debitorer og kontanter 3 57 42 47 93 125 84 79 [300-400] Aktiver i alt 28 411 294 417 037 720 457 1 130 285 1 580 941 1 957 577 2 233 094 [2 000 000 -2 500 000 ]

(EUR i tusinder) LuxSCS' fortjeneste og tab 2005 2006 2007 2008 2009 2010 2011 2012 2013 INDKOMST Andre driftsindtægter 0 78 598 274 558 390 593 519 316 582 731 491 107 493 317 [500 000 -600 000 ] Renteindtægter og lignende indtægter 681 25 178 27 312 30 035 32 373 28 282 44 064 56 026 [40 000 -50 000 ] OMKOSTNINGER Andre omkostninger og andre driftsomkostninger 147 259 135 211 132 461 114 338 105 133 166 143 230 355 409 977 [400 000 -500 000 ] Værdijusteringer 1 826 18 557 [20 000 -30 000 ] Renteudgifter og lignende udgifter 524 10 445 4 294 4 683 2 363 4 171 1 211 2 915 [600-700] Fortjeneste for regnskabsåret – 147 101 – 41 881 165 115 301 607 444 193 440 699 301 779 117 894 [100 000 -200 000 ]

(194) Tabel 10 viser en opdeling af »Andre udgifter og andre driftsudgifter«, som LuxSCS har afholdt i den relevante periode. Tabel 10 Andre udgifter og andre driftsudgifter afholdt af LuxSCS 2006-2013 (EUR i tusinder) 2006 2007 2008 2009 2010 2011 2012 2013 Beskrivelse Modpart Udgifter til bogføring Eksterne 2 3 Bankudgifter Eksterne 1 2 1 1 1 0 0 [0-10] Kurerudgifter Eksterne 0 Domænelicenser Eksterne 285 Udgifter til advokatbistand — koncernen generelt Eksterne 111 232 537 617 875 Eksterne tjenester Eksterne 0 Diverse gevinster/tab Diverse 0 0 – 2 0 Koncerninternt — salg af inventar Amazon.de GmbH 1 468 LuxOpCo 2 205 Amazon.co.uk Ltd 522 Buy-in-betalinger Amazon Technologies, & A9.com, & Audible 68 271 42 274 27 209 9 439 39 957 26 803 56 975 [1 000 -10 000 ] Aftale om fordeling af omkostninger Amazon Technologies, & A9.com, & Audible 62 630 89 956 86 593 95 076 12 561 202 286 351 497 [400 000 -500 000 ]

(195) Som illustreret i tabel 10 er de eksterne omkostninger, der afholdtes af LuxSCS, hovedsageligt koncerninterne afgifter i henhold til buy-in-aftalen og aftalen om omkostningsfordeling. Ud over buy-in-betalingerne som anført i tabel 11 og betalinger i henhold aftalen om omkostningsfordeling, jf. tabel 12, så afholdt LuxSCS efterfølgende buy-in-betalinger på grund af Amazon US' erhvervelser af nogle tredjeparters immaterielle aktiver, hvorefter LuxSCS licenserede de pågældende immaterielle aktiver i henhold til aftalen om omkostningsfordeling. Disse omkostninger, sammen med buy-in-betalingerne og betalingerne i henhold til aftalen om omkostningsfordeling, benævnes i det følgende »buy-in og CSA-omkostningerne (Cost Share Agreement)«. LuxSCS har også afholdt omkostninger i forbindelse med koncerninternt salg af la